3 Pep lec'h ma vac'ho sol ho treid warnañ, a roan deoc'h, evel ma em eus lavaret da Voizez.\n4 Ho harzoù a vo adalek ar gouelec'h hag al Liban-mañ, adalek ar stêr, ar stêr Eufratez, holl vro an Hitited, betek ar Mor Bras er c'huzh-heol.\n5 Den ne zalc'ho dirazout e-pad holl zeizioù da vuhez; me a vo ganit evel ma'z on bet gant Moizez, ne zilaoskin ket ac'hanout, ne zilezin ket ac'hanout.\n6 En em galoneka ha bez kreñv! Rak te eo a lakaio ar bobl-mañ da berc'hennañ ar vro am eus touet d'o zadoù reiñ dezho.\n7 En em galoneka ha bez kreñv-meurbet, evit ober diouzh an holl lezenn en deus kemennet dit Moizez va servijer; ne zistroi nag a-zehoù nag a-gleiz, evit ober berzh dre holl ma'z i.\n8 Ne bellaio ket al levr-mañ eus al lezenn diouzh da c'henoù, prederiañ a ri warnañ deiz ha noz, evit ober diouzh kement a zo skrivet ennañ, rak neuze e ri tro-vat ez hent, ha neuze e ri berzh.\n9 Ne'm eus ket gourc'hemennet dit: En em galoneka ha bez kreñv? Na spont ket ha na'z pez ket aon, rak an AOTROU da Zoue a vo ganit dre holl ma'z i.\n11 Tremenit e-barzh ar c'hamp ha roit urzhioù d'ar bobl o lavarout: Kempennit pourvezioù, rak a-benn tri devezh e tremenot ar Jordan-mañ, evit mont da berc'hennañ ar vro a ro deoc'h an AOTROU ho Toue da berc'hennañ.\n12 Jozue a gomzas ivez d'ar Rubeniz, d'ar C'hadiz ha da hanter-veuriad Manase o lavarout:\n13 Ho pet soñj eus ar c'homzoù en deus gourc'hemennet deoc'h Moizez servijer an AOTROU o lavarout: An AOTROU ho Toue en deus roet diskuizh deoc'h hag en deus roet deoc'h ar vro-se.\n14 Ho kwragez, ho pugaligoù hag ho loened a chomo er vro en deus roet deoc'h Moizez en tu-mañ d'ar Jordan, met c'hwi holl, tud kadarn ha kreñv, a dremeno harnezet dirak ho preudeur, hag e sikourot anezho,\n15 ken na roio diskuizh an AOTROU d'ho preudeur evel deoc'h, ha ken na berc'hennint int ivez ar vro emañ an AOTROU ho Toue o vont da reiñ dezho. Hag e tistroiot d'ar vro a zo deoc'h da berc'hennañ anezhi, an hini en deus roet deoc'h Moizez servijer an AOTROU en tu-mañ d'ar Jordan, war-zu ar sav-heol.\n16 Hag e respontjont da Jozue o lavarout: Ni a raio kement ec'h eus gourc'hemennet deomp, ni a yelo e kement lec'h ma kasi ac'hanomp,\n17 ni a sento ouzhit evel hon eus sentet ouzh Moizez. Nemet, ra vo an AOTROU da Zoue ganit evel ma'z eo bet gant Moizez.\n18 Pep den a zisento ouzh da urzhioù ha na sento ket ouzh da gomzoù e kement ha ma c'hourc'hemenni deomp, a vo lakaet d'ar marv. Nemet, en em galoneka ha bez kreñv.\n1 Jozue mab Nun a gasas e kuzh eus Sitim daou spier o lavarout: Kit da spiañ ar vro, ha Jeriko. Mont a rejont eta hag e teujont da di ur c'hast anvet Rahab, hag e kouskjont eno.\n4 Ar vaouez a gemeras an daou zen hag a guzhas anezho; hag e lavaras: Gwir eo penaos an dud-se a zo deuet amañ, met ne ouien ket a-belec'h e oant;\n5 evel ma'z ae an nor da vezañ serret diouzh an noz, an dud-se a zo aet er-maez; n'ouzon ket pelec'h ez int aet, hastit mont war o lerc'h, hag e tapot anezho.\n6 Hi he doa o lakaet da bignat war an doenn hag o c'huzhet dindan korz lin lakaet ganti war an doenn.\n7 An dud-mañ a yeas war o lerc'h war hent ar Jordan betek ar roudouzioù, hag e voe prennet an nor goude ma oa aet kuit ar re a yae war o lerc'h.\n8 A-raok mont da gousket, hi a bignas d'o c'havout war an doenn,\n9 hag e lavaras dezho: Gouzout a ran en deus roet an AOTROU deoc'h ar vro, ha penaos ar spont dirazoc'h a zo kroget ennomp, ha penaos holl dud ar vro o deus kollet kalon abalamour deoc'h.\n10 Rak klevet hon eus penaos en deus disec'het an AOTROU doureier ar Mor Ruz pa'z oc'h aet kuit eus an Ejipt, hag ar pezh hoc'h eus graet da zaou roue an Amoreaned a oa en tu all d'ar Jordan, e Sihon hag en Og, hag hoc'h eus lakaet da verz.\n11 Klevet hon eus-se hag hor c'halon a zo teuzet ha n'eus ken a nerzh-kalon e den dirazoc'h, rak an AOTROU ho Toue a zo Doue en neñvoù en nec'h ha war an douar en traoñ.\n13 penaos e lezot da vevañ va zad, va mamm, va breudeur, va c'hoarezed hag ar re holl a zo dezho, ha penaos e tiwallot hon eneoù eus ar marv.\n16 Hi a lavaras: Kit war-zu ar menez, gant aon na zeufe ar re a zo aet war ho lerc'h d'ho tiarbenn, en em guzhit eno e-pad tri devezh, ken na vo distroet ar re a glask ac'hanoc'h, ha goude-se ez eot gant hoc'h hent.\n17 Ar baotred a lavaras: Kuit e vimp eus al le ec'h eus graet deomp touiñ evel-henn:\n20 Ha mar kontez hon afer, e vimp kuit eus al le ec'h eus graet deomp touiñ.\n21 Respont a reas: Ra vo evel ma hoc'h eus lavaret. Goude-se o lezas da vont kuit hag ez ejont. Hag e skoulmas ar gordennig ruz-mouk ouzh ar prenestr.\n22 Mont a rejont hag e teujont d'ar menez, hag e chomjont eno tri devezh, betek ma voe distroet ar re a oa aet war o lerc'h. Ar re a oa aet war o lerc'h a glaskas anezho dre holl war an hent, met n'o c'havjont ket.\n23 An daou zen a zistroas, a ziskennas eus ar menez, a dremenas hag a zeuas da gavout Jozue mab Nun, hag e kontjont dezhañ kement a oa c'hoarvezet ganto.\n2 A-benn tri deiz e tremenas an ofiserien e-barzh ar c'hamp,\n3 hag e rojont urzhioù d'ar bobl o lavarout: Pa welot arc'h emglev an AOTROU ho Toue hag an aberzhourien, al Levited, o tougen anezhi, ez eot kuit eus ho lec'hioù hag e kerzhot war he lerc'h.\n4 Met bez' e vo un hedad, etre hi ha c'hwi, eus war-dro daou vil ilinad (~ 1 km), evit na dostaiot ket outi. Evel-se e ouezot dre beseurt hent e vo ret deoc'h mont, rak n'hoc'h eus ket tremenet diagent dre an hent-mañ.\n5 Jozue a lavaras d'ar bobl: En em santelait, rak warc'hoazh an AOTROU a raio en ho touez traoù burzhudus.\n6 Jozue a gomzas d'an aberzhourien o lavarout: Dougit arc'h an emglev ha tremenit a-raok ar bobl. Neuze e tougjont arc'h an emglev hag e kerzhjont dirak ar bobl.\n7 An AOTROU a lavaras da Jozue: Hiziv e krogin da sevel ac'hanout dirak daoulagad Israel, evit ma ouezint penaos, evel ma'z on bet gant Moizez, e vin ganit.\n8 Ro urzhioù d'an aberzhourien a zoug arc'h an emglev o lavarout: Pa viot erruet e-kichen doureier ar Jordan, e chomot a-sav er Jordan.\n10 Jozue a lavaras: Dre gement-mañ e ouezot penaos emañ an Doue bev en ho touez, ha penaos e kaso kuit a-zirazoc'h ar Gananeiz, an Hitited, an Hevianed, ar Ferezianed, ar C'hirgazianed, an Amoreaned hag ar Jebuziz:\n11 setu, arc'h emglev Aotrou an douar holl a ya da dremen a-raok deoc'h ar Jordan.\n13 ha kerkent ha m'o devo lakaet sol o zreid an aberzhourien a zoug arc'h emglev an AOTROU, Aotrou an douar holl, e doureier ar Jordan, doureier ar Jordan a vo rannet, an doureier a ziskenn eus krec'h a chomo a-sav en ur bern.\n14 Ar bobl a yeas er-maez eus he zeltennoù evit tremen ar Jordan, hag an aberzhourien a zouge arc'h an emglev a gerzhe a-raok ar bobl.\n15 Kerkent ha ma en em gavas ar re a zouge an arc'h er Jordan, ha ma voe glebiet treid an aberzhourien a zouge an arc'h e bord an dour, hag ar Jordan a fenn dreist e ribloù e-pad holl amzer an eost,\n16 an doureier a ziskenne eus krec'h a chomas a-sav, en ur bern, pell bras, tost da gêr Adam a zo eus tu Zartan, hag a re a ziskenne war-zu mor ar blaenenn, Mor an Holen, a voe troc'het holl. Hag ar bobl a dremenas a-dal da Jeriko.\n17 An aberzhourien a zouge arc'h emglev an AOTROU a chomas start, a-sav, war ar sec'h e-kreiz ar Jordan, e-pad ma tremenas holl Israel war ar sec'h, ken n'o doe an holl bobl echuet tremen ar Jordan.\n1 P'en doe echuet an holl bobl tremen ar Jordan, an AOTROU a gomzas da Jozue o lavarout:\n3 ha roit urzhioù dezho o lavarout: Dougit ac'hann, eus kreiz ar Jordan, eus al lec'h ma'z eo chomet a-sav treid an aberzhourien, daouzek maen a gasot ganeoc'h hag a lakaiot el lec'h ma tremenot an noz-mañ.\n4 Jozue a c'halvas an daouzek den en doa dibabet a-douez mibien Israel, un den eus pep meuriad.\n5 Jozue a lavaras dezho: Tremenit dirak arc'h an AOTROU ho Toue, e-kreiz ar Jordan, ha ra zougo pep hini ac'hanoc'h ur maen war e skoaz, hervez niver meuriadoù mibien Israel,\n6 evit ma vo kement-se un arouez en ho touez. En amzer da zont, pa c'houlenno ho mibien: Petra eo ar vein-se?\n7 neuze e respontot dezho: Doureier ar Jordan a voe rannet dirak arc'h emglev an AOTROU pa dremenas ar Jordan; doureier ar Jordan a voe rannet, hag ar vein-se a zo evit mibien Israel un eñvor da viken.\n8 Mibien Israel a reas ar pezh en doa gourc'hemennet Jozue. Kemer a rejont daouzek maen eus kreiz ar Jordan, evel m'en doa lavaret an AOTROU da Jozue, hervez niver meuriadoù mibien Israel, hag o c'hasjont ganto d'al lec'h ma tremenjont an noz, hag o lezjont eno.\n9 Jozue a savas ivez daouzek maen e-kreiz ar Jordan, el lec'h ma oa chomet treid an aberzhourien a zouge arc'h an emglev, hag emaint eno betek hiziv.\n10 An aberzhourien a zouge an arc'h en em zalc'has e-kreiz ar Jordan, betek ma voe echu ar pezh en doa gourc'hemennet an AOTROU da Jozue lavarout d'ar bobl, hervez kement en doa gourc'hemennet Moizez da Jozue. Hag ar bobl a hastas tremen.\n11 Goude ma voe tremenet gant an holl bobl, arc'h an AOTROU hag an aberzhourien a dremenas dirak ar bobl.\n12 Mibien Ruben, mibien Gad hag hanter-veuriad Manase a dremenas harnezet dirak mibien Israel, evel m'en doa lavaret dezho Moizez.\n14 En deiz-se an AOTROU a savas Jozue dirak holl Israel, ha doujañ a rejont dezhañ evel m'o doa doujet da Voizez holl zeizioù e vuhez.\n16 Gourc'hemenn d'an aberzhourien a zoug arc'h an emglev pignat eus ar Jordan.\n17 Jozue a roas an urzh d'an aberzhourien o lavarout: Pignit eus ar Jordan.\n18 Pa voe pignet eus kreiz ar Jordan an aberzhourien a zouge arc'h emglev an AOTROU, ha ma voe lakaet sol treid an aberzhourien war an douar sec'h, doureier ar Jordan a zistroas d'o lec'h hag a redas evel diagent, dreist ar ribloù.\n19 Ar bobl a bignas er-maez eus ar Jordan d'an dekvet deiz eus ar miz kentañ, hag e kampjont e Gilgal, e tu reter Jeriko.\n21 Hag e komzas da vibien Israel o lavarout: En amzer da zont, pa c'houlenno ho mibien digant o zadoù: Petra eo ar vein-se?\n22 C'hwi a gelenno ho mibien o lavarout: War ar sec'h e tremenas Israel ar Jordan-mañ,\n23 rak an AOTROU ho Toue en deus disec'het doureier ar Jordan dirazoc'h, ken n'oac'h tremenet, evel m'en doa graet an AOTROU ho Toue d'ar Mor Ruz, en doa disec'het dirazomp, ken n'oamp tremenet,\n24 evit ma ouezo holl bobloù an douar penaos eo kreñv dorn an AOTROU, hag evit ma toujot dalc'hmat an AOTROU ho Toue.\nAmdroc'h ar bobl. Ar Pask e Kanaan. Penn lu an AOTROU\n1 Pa glevas holl rouaned an Amoreaned a oa en tu all d'ar Jordan war-zu ar c'huzh-heol, hag holl rouaned ar Gananeiz a oa e-kichen ar mor, penaos en doa disec'het an AOTROU doureier ar Jordan dirak mibien Israel ken na oant tremenet, o c'halonoù a deuzas ha ne voe ken a nerzh-kalon enno dirak mibien Israel.\n2 En amzer-se an AOTROU a lavaras da Jozue: Gra kontilli maen, hag ec'h amdroc'hi a-nevez mibien Israel, evit an eil gwech.\n3 Jozue a reas kontilli maen hag a amdroc'has mibien Israel war grec'hienn Aralod (= ar podoù-mezenn).\n4 Setu perak ec'h amdroc'has Jozue anezho: an holl bobl deuet er-maez eus an Ejipt, ar bared, an holl dud a vrezel, a oa marvet er gouelec'h, en hent, goude bezañ deuet er-maez eus an Ejipt.\n5 Ya, an holl bobl a zeuas kuit a oa bet amdroc'het, met n'eo ket bet amdroc'het an holl bobl a zo bet ganet er gouelec'h, en hent, goude bezañ deuet er-maez eus an Ejipt.\n6 Mibien Israel o doa kerzhet er gouelec'h e-pad daou-ugent vloaz, ken na voe aet da get an holl bobl tud a vrezel a oa deuet er-maez eus an Ejipt ha n'o doa ket selaouet ouzh mouezh an AOTROU. An AOTROU en doa touet dezho n'o lezje ket da welout ar vro a douas an AOTROU reiñ deomp, ur vro a zever gant laezh ha mel.\n7 Savet en deus o mibien en o lec'h, hag ar re-se eo a voe amdroc'het gant Jozue, rak diamdroc'h e oant, ne oant ket bet amdroc'het en hent.\n8 Pa voe echu amdroc'h an holl bobl, e chomjont er c'hamp betek ma voent pareet.\n9 An AOTROU a lavaras da Jozue: Hiziv em eus ruilhet diwarnoc'h dismegañs an Ejipt. Al lec'h-se a zo bet anvet Gilgal betek hiziv.\n10 Mibien Israel a gampas e Gilgal, hag e rejont ar Pask d'ar pevarzekvet deiz eus ar miz, da noz, e maezioù Jeriko.\n11 An deiz war-lerc'h ar Pask e tebrjont eus traoù ar vro, bara hep goell ha greun rostet, en hevelep deiz-se.\n12 Ar mann a baouezas an deiz war-lerc'h, pa zebrjont eus traoù ar vro. Mibien Israel n'o doe ken a vann, met debriñ a rejont eus frouezh douar Kanaan er bloaz-se.\n13 Hag e c’hoarvezas, evel ma oa Jozue e-kichen Jeriko, ma savas e zaoulagad ha ma sellas, ha setu: un den en em zalc'he en e sav dirazañ, e gleze dic'houinet en e zorn. Jozue a yeas d'e gavout hag a lavaras: Eus hor re ez out, pe eus hon enebourien?\n14 Hag e lavaras: Nann, me eo penn lu an AOTROU, erruout a ran bremañ. Jozue a gouezhas war e zremm d'an douar, a stouas hag a lavaras: Petra a lavar va aotrou d'e servijer?\n15 Penn lu an AOTROU a lavaras da Jozue: Lam da votoù diwar da dreid, rak al lec'h emaout warnañ a zo santel. Jozue a reas evel-se.\n3 C'hwi holl, tud a vrezel, grit an dro da gêr, o treiñ ur wech en-dro da gêr, hag evel-se e ri e-pad c'hwec'h devezh.\n4 Seizh aberzhour a zougo seizh shofar (= trompilh e korn maout) e korn tourz dirak an arc'h. Ha d'ar seizhvet deiz, e reot tro kêr seizh gwech, hag an aberzhourien a sono gant ar shofaroù.\n5 Pa sonint pell gant ar c'horn tourz, adalek ma klevot son ar shofar, an holl bobl a laosko kriadennoù bras, ha neuze moger kêr a gouezho anezhi hec'h-unan, hag ar bobl a bigno, pep hini dirazañ.\n6 Jozue mab Nun a c'halvas an aberzhourien hag a lavaras: Dougit arc'h an emglev, ha ra vo seizh aberzhour o tougen seizh shofar e korn tourz dirak arc'h an AOTROU.\n7 Lavarout a reas d'ar bobl: Tremenit ha grit tro kêr, ha ra dremeno ar re a zo armet dirak arc'h an AOTROU.\n8 P'en doe komzet Jozue d'ar bobl, ar seizh aberzhour a zouge ar seizh shofar e korn tourz dirak an AOTROU a dremenas hag a sonas gant ar shofaroù. Arc'h emglev an AOTROU a heulie anezho.\n9 An dud armet a gerzhe a-raok an aberzhourien a sone gant ar shofaroù, met ar vodadenn a heulie an arc'h; hag e veze sonet gant ar shofaroù e-pad ar gerzhadeg.\n10 Jozue en doa roet urzhioù d'ar bobl o lavarout: Ne laoskot kriadenn ebet, ne reot ket klevout ho mouezh, ne zeuio ger ebet eus ho kenoù, betek an deiz ma lavarin deoc'h: Laoskit kriadennoù! Neuze e youc'hot.\n11 Arc'h an AOTROU a reas tro kêr, mont a reas ur wech. Goude e teujont d'ar c'hamp hag e tremenjont an noz er c'hamp.\n12 Jozue a savas beure-mat, hag an aberzhourien a zougas arc'h an AOTROU.\n13 Ar seizh aberzhour a zouge ar seizh shofar e korn tourz dirak arc'h an AOTROU a gerzhe hag a sone gant ar shofaroù en ur gerzhout. An dud armet a gerzhe en a-raok, ar vodadenn a heulie arc'h an AOTROU; hag e veze sonet gant ar shofaroù e-pad ar gerzhadeg.\n14 Hag e rejont ur wech tro kêr d'an eilvet deiz, ha goude e tistrojont d'ar c'hamp. Evel-se e rejont e-pad c'hwec'h devezh.\n15 D'ar seizhvet deiz e savjont beure-mat, kerkent ha tarzh an deiz, hag e rejont seizh gwech tro kêr en hevelep doare. Nemet en deiz-se e rejont tro kêr seizh gwech.\n16 D'ar seizhvet gwech, evel ma sone an aberzhourien gant ar shofaroù, Jozue a lavaras d'ar bobl: Laoskit kriadennoù, rak an AOTROU en deus roet kêr deoc'h.\n17 Kêr a vo lakaet da verz, hi ha kement a zo enni, evit an AOTROU. Met Rahab ar c'hast a vevo, hi hag an holl re a vo ganti en ti, rak kuzhet he deus ar gannaded hor boa kaset.\n18 Met diwallit ouzh an traoù lakaet da verz, gant aon na en em lakafec'h da verz o kemer eus an traoù lakaet da verz, ha na lakafec'h kamp Israel da verz ha da vezañ trubuilhet.\n19 An holl arc'hant hag an holl aour gant pep tra arem hag houarn a vo santelaet d'an AOTROU; mont a raint e teñzor an AOTROU.\n20 Ar bobl a laoskas kriadennoù hag e voe sonet gant ar shofaroù. Kerkent ha ma klevas an dud son ar shofaroù, e youc'hjont a-bouez penn, hag ar voger a gouezhas anezhi hec'h-unan. Ar bobl a bignas e kêr, pep hini dirazañ, hag e kemerjont ar gêr.\n21 Hag e lakajont da verz kement a oa e kêr, dre varvenn ar c'hleze, gwaz ha gwreg, bugel ha kozh, ejen, dañvad hag azen.\n22 Jozue a lavaras d'an daou zen o doa spiet ar vro: Kit da di ar c'hast ha lakait da zont er-maez ar wreg-se hag he holl re, evel ma hoc'h eus touet dezhi.\n24 Hag e tevjont en tan kêr ha kement a oa enni. Nemet an arc'hant hag an aour gant pep tra arem hag houarn a lakajont e teñzor ti an AOTROU.\n25 Jozue a lezas bev Rahab ar c'hast, tiegezh he zad hag he holl re. Chomet eo e-touez Israel betek hiziv, dre ma he doa kuzhet ar gannaded kaset gant Jozue da spiañ Jeriko.\nAn Israeliz pilet. Pec'hed Akan\n3 Distroet da gavout Jozue, e lavarjont dezhañ: Arabat e pignfe an holl bobl, mont a raio daou pe dri mil den, hag e pilint Ai. Na skuizh ket an holl bobl evit ken nebeut a dud.\n4 War-dro tri mil den eus ar bobl a bignas eta, met tec'hout a rejont dirak tud Ai.\n5 Tud Ai a lazhas war-dro c'hwec'h den ha tregont, hag e redjont war o lerc'h adalek an nor betek Shebarim, hag e piljont anezho war un dinaou. Kalon ar bobl en em deuzas hag a zeuas da vezañ evel dour.\n6 Jozue a rogas e zilhad hag a gouezhas war e zremm d'an douar dirak arc'h an AOTROU betek an abardaez, eñ hag henaourien Israel, hag e taoljont poultr war o fenn.\n7 Jozue a lavaras: Siwazh! Aotrou AOTROU, perak ec'h eus lakaet ar bobl-mañ da dremen ar Jordan, evit hol lakaat etre daouarn an Amoreaned ha distrujañ ac'hanomp? Perak n'omp ket chomet en tu all d'ar Jordan?\n8 Siwazh! Aotrou, petra a lavarin goude m'en deus troet Israel e gein dirak e enebourien?\n11 Israel en deus pec'het. Torret o deus va emglev am boa gourc'hemennet dezho, kemeret o deus diwar an traoù lakaet da verz, laeret o deus, lavaret o deus gevier, lakaet o deus anezho en o fakadoù.\n12 Mibien Israel ne c'hello ket derc'hel ouzh o enebourien, treiñ a raint o c'hein dirak o enebourien, rak lakaet int da verz. Ne vin ken ganeoc'h ma ne lamit ket an traoù lakaet da verz eus ho touez.\n13 Sav, santela ar bobl ha lavar: En em santelait a-benn warc'hoazh, rak evel-henn en deus lavaret an AOTROU, Doue Israel: Traoù lakaet da verz a zo ez kreiz, Israel, ne c'helli ket derc'hel ouzh da enebourien, ken n'ho po lamet an traoù lakaet da verz eus ho touez.\n14 Tostaat a reot d'ar beure, hervez ho meuriadoù. Ar meuriad a dapo an AOTROU a dostaio hervez e familhoù. Ar familh a dapo an AOTROU a dostaio hervez he ziegezhioù. An tiegezh a dapo an AOTROU a dostaio den dre zen.\n15 An hini a vo tapet o kaout eus traoù lakaet da verz a vo devet en tan, eñ ha kement a zo dezhañ, rak torret en deus emglev an AOTROU ha graet en deus un euzhusted en Israel.\n19 Jozue a lavaras da Akan: Va mab, ro gloar d'an AOTROU Doue Israel, ro dezhañ meuleudi, ha disklêr din ar pezh ac'h eus graet, n'henn kuzh ket ouzhin.\n20 Akan a respontas da Jozue o lavarout: Gwir eo, pec'het em eus a-enep an AOTROU Doue Israel, ha setu ar pezh am eus graet:\n21 Gwelet em eus er preizh ur vantell gaer a Shinear, daou c'hant sikl (~ 2 kg) arc'hant, hag un dolzenn aour a hanter-kant sikl (~ 500 g) a bouez. O droukc'hoantaet em eus hag o c'hemeret, ha setu, an traoù-se a zo kuzhet en douar e-kreiz va zeltenn, hag emañ an arc'hant dindan.\n22 Jozue a gasas kannaded a redas d'an deltenn, ha setu, an traoù a oa kuzhet en deltenn, hag an arc'hant a oa dindan.\n23 O c'hemer a rejont a-greiz an deltenn, hag o degasjont da Jozue ha da holl vibien Israel, hag o lakajont dirak an AOTROU.\n24 Jozue, hag holl Israel gantañ, a gemeras Akan mab Zerak, an arc'hant, ar vantell, an dolzenn aour, e vibien hag e verc'hed, e ejened, e ezen, e zeñved, e deltenn ha kement a oa dezhañ, hag e rejont dezho pignat da draonienn Akor.\n25 Jozue a lavaras: Perak ec'h eus trubuilhet ac'hanomp? An AOTROU a drubuilho ac'hanout hiziv. Hag holl Israel a veinataas anezhañ. Devet e voent en tan, goude bezañ meinataet.\n26 Hag e savjont warnañ ur bern mein bras, a zo chomet betek hiziv. An AOTROU a zistroas eus gwrez e gounnar. Setu perak eo anvet al lec'h-se Traonienn Akor (= trubuilh) betek hiziv.\n1 An AOTROU a lavaras da Jozue: Na spont ket ha na'z pez ket aon, kemer ganit an holl dud a vrezel, sav ha pign da Ai. Sell, lakaet em eus etre da zaouarn roue Ai, e bobl, e gêr hag e vro.\n2 Ober a ri da Ai ha d'e roue evel ma ec'h eus graet da Jeriko ha d'e roue, nemet e kemerot evidoc'h ar preizh hag al loened. Laka ur ged ouzh kêr, en a-dreñv.\n3 Jozue a savas gant an holl dud a vrezel evit pignat da Ai. Jozue a zibabas tregont mil den kadarn ha kreñv, hag o c'hasas en noz.\n4 Hag e roas urzhioù dezho o lavarout: Gwelit, c'hwi en em zalc'ho e ged ouzh kêr, a-dreñv d'ar gêr, na bellait ket kalz diouzh kêr ha bezit holl prest.\n5 Me, gant an holl dud a vo ganin, a dostaio ouzh kêr. Pa zeuint a-ziarbenn deomp, evel ar wech kentañ, e tec'himp a-raok dezho,\n6 hag e teuint war hol lerc'h ken na zedennimp anezho er-maez eus kêr, dre ma lavarint: Tec'hout a reont a-raok deomp, evel ar wech kentañ. Ni a dec'ho dirazo.\n8 Pa ho po kemeret kêr, e lakaiot an tan enni; ober a reot hervez komz an AOTROU: Sellit, me am eus e c'hourc'hemennet deoc'h.\n9 Jozue a gasas anezho hag ez ejont d'en em lakaat e ged, hag en em zalc'hjont etre Betel hag Ai, er c'huzh-heol da Ai. Jozue a chomas en noz-se e-kreiz ar bobl.\n12 Kemer a reas war-dro pemp mil den a lakaas e ged etre Betel hag Ai, er c'huzh-heol da gêr Ai.\n13 P'o devoe lakaet an dud evel-se, an holl gamp en hanternoz da gêr, hag an dilerc'h er c'huzh-heol da gêr, d'an noz-se, ez eas Jozue e-kreiz an draonienn.\n14 Adalek ma welas roue Ai kement-se, tud kêr a hastas hag a savas beure-mat. Ar roue hag e holl bobl a zeuas er-maez d'an emgann, a-ziarbenn Israel, el lec'h merket eus tu ar blaenenn. Ne ouie ket e oa ur ged a-dreñv kêr.\n15 Jozue hag holl Israel a reas van da vezañ pilet dirazo hag a dec'has war-zu ar gouelec'h.\n16 An holl bobl a oa e kêr Ai a voe galvet a gri forzh da vont war o lerc'h. Mont a rejont war-lerc'h Jozue, hag e voent dedennet er-maez eus kêr.\n17 Ne chomas den en Ai ha Betel, aet int tout war-lerc'h Israel. Hag e lezjont kêr digor, hag ez ejont war-lerc'h Israel.\n19 Ar re a oa e ged a savas buan eus al lec'h ma oant, hag en em lakajont da redek, kerkent ha m'en doa astennet e zorn. Hag ez ejont e kêr, hag e kemerjont anezhi, hag e hastjont lakaat an tan enni.\n20 Tud Ai, o sellout war o lerc'h, a sellas moged kêr a bigne war-zu an neñv. N'o doa ket tu da dec'hout amañ pe ahont. Hag ar bobl a dec'he war-zu ar gouelec'h, a droas a-enep ar re a yae war o lerc'h,\n22 Ar re all a zeuas ivez eus kêr a-ziarbenn dezho. Evel-se e voent goloet e-kreiz an Israeliz, darn en un tu ha re all en un tu all. Hag e voent pilet ken na vanas hini anezho bev pe war dec'h.\n24 P'en doe echu Israel da lazhañ holl annezidi Ai, er parkeier, er gouelec'h, el lec'h ma oa aet war o lerc'h, pa voent lazhet holl gant barvenn ar c'hleze betek an diwezhañ, an holl Israeliz a zistroas da Ai hag a skoas warni gant troc'h ar c'hleze.\n27 Nemet e preizhas an Israeliz evito al loened ha diwisk kêr, hervez ar gomz en doa gourc'hemennet an AOTROU da Jozue.\n29 Neuze e krougas ouzh ur c'hoad roue Ai betek an noz. Da guzh-heol, Jozue a c'hourc'hemennas ma vije diskennet e gorf diouzh ar c'hoad, hag e voe taolet ouzh toull-dor kêr; hag e voe savet warnañ ur bern mein bras, a zo chomet betek hiziv.\n30 Neuze Jozue a savas un aoter d'an AOTROU war Venez Ebal,\n31 evel m'en doa gourc'hemennet Moizez servijer an AOTROU da vibien Israel, hag evel ma'z eo skrivet e levr lezenn Moizez. Un aoter savet gant mein diaoz e oa, ha ne oant ket bet stoket outo gant an houarn. Profañ a rejont warni loskaberzhoù d'an AOTROU, hag e kinnigjont aberzhoù a drugarekadennoù.\n33 Hag holl Israel, e henaourien, e ofiserien, e varnerien, en em zalc'he a bep tu d'an arc'h, dirak an aberzhourien, al Levited, a zouge arc'h emglev an AOTROU, an diavaezidi evel an henvroidi, un hanter anezho ouzh kostez Menez Gerizim hag un hanter all ouzh kostez Menez Ebal, evel m'en doa gourc'hemennet diagent Moizez servijer an AOTROU, evit bennigañ pobl Israel.\n35 Ne voe netra a gement en doa gourc'hemennet Moizez, ha ne voe lennet gant Jozue dirak holl vodadenn Israel, gant ar gwragez, ar vugale hag an diavaezidi a gerzhe en o zouez.\n1 Pa glevas an traoù-se an holl rouaned a oa en tu-mañ d'ar Jordan, er menez, er blaenenn ha war holl aodoù ar Mor Bras dirak al Liban, an Hitited, an Amoreaned, ar Gananeiz, ar Ferezianed, an Hevianed, ar Jebuziz,\n2 en em unanjont holl asambles d'ober brezel da Jozue ha da Israel, a-unvan.\n5 hag en o zreid botoù kozh adwriet, ha warno dilhad kozh. Hag o holl vara-pourvez a oa sec'h ha louet.\n7 Tud Israel a respontas d'an Hevianed-se: Marteze emaoc'h o chom en hon touez, ha penaos a raimp un emglev ganeoc'h?\n8 Int a lavaras da Jozue: Da servijerien omp! Jozue a lavaras dezho: Piv oc'h hag a-belec'h e teuit?\n10 ha kement en deus graet da zaou roue an Amoreaned a oa en tu all d'ar Jordan, da Sihon roue Hesbon, ha da Og roue Basan, a oa en Ashtarod.\n11 Hon henaourien hag holl dud hor bro o deus lavaret deomp: Kemerit ganeoc'h bevañs evit an hent, kit d'o c'havout ha lavarit dezho: Ho servijerien omp! Bremañ, grit un emglev ganeomp.\n12 Setu amañ hor bara. Kemeret hon eus anezhañ tomm-mat eus hon tiez evit hor pourvezioù en deiz ma hon doa aet er-maez evit dont betek ennoc'h, ha bremañ ez eo sec'h ha louet.\n14 An dud a zegemeras eus o fourvezioù, ha ne c'houlennjont netra ouzh genoù an AOTROU.\n15 Jozue a reas ar peoc'h ganto hag a reas un emglev ganto, o warantiñ dezho ma vevjent. Hag ar re gentañ eus ar vodadenn a reas ul le dezho.\n16 A-benn tri deiz goude bezañ graet an emglev ganto, ec'h anavezjont penaos e oant o amezeien ha penaos e oant o chom en o zouez.\n17 Rak mibien Israel a yeas kuit hag a erruas en o c'hêrioù d'an trede deiz. O c'hêrioù a oa Gabaon, Kefira, Beerod ha Kirjad-Jearim.\n18 Mibien Israel ne skojont ket warno, rak ar re gentañ eus ar vodadenn o doa graet ul le dezho dre an AOTROU Doue Israel. Hag an holl vodadenn a c'hrozmolas a-enep ar re gentañ.\n19 Neuze e lavaras ar re gentañ d'an holl vodadenn: Graet hon eus ul le dezho dre an AOTROU Doue Israel, bremañ ne c'hellomp ket stokañ outo.\n20 Evel-henn e raimp: o lezel a raimp da vevañ, evit na zeuio kounnar ebet en abeg d'al le hon eus touet dezho,\n21 Ar re gentañ a lavaras eta dezho: Bevañ a raint! Hag e voent implijet da droc'hañ koad ha da dennañ dour evit an holl vodadenn, evel ma o deus lavaret dezho ar re gentañ.\n22 Jozue a c'halvas anezho hag a gomzas outo o lavarout: Perak hoc'h eus touellet ac'hanomp o lavarout: Ni a zo o chom pell bras diouzhoc'h, e-pad ma'z oc'h o chom en hon touez?\n23 Bremañ eta ez oc'h milliget, hag e viot sklaved dibaouez, troc'herien goad ha tennerien dour evit ti va Doue.\n24 Neuze e respontjont da Jozue o lavarout: Lavaret eo bet da'z servijerien penaos an AOTROU da Zoue en doa gourc'hemennet da Voizez e servijer, reiñ deoc'h an holl vro ha lakaat d'ar marv he holl dud dirazoc'h, hag hon eus bet aon-meurbet evit hor buhez dirazoc'h, hag hon eus graet kement-se.\n26 Ober a reas evel-se dezho, hag e tieubas anezho eus dorn mibien Israel, ha ne voent ket lakaet d'ar marv.\n27 Jozue a lakaas anezho en deiz-se da droc'herien goad ha tennerien dour evit ar vodadenn hag evit aoter an AOTROU, el lec'h ma tibabfe, betek hiziv.\nAr pemp roue trec'het gant Jozue. Arsav an heol hag al loar\n1 Pa glevas Adoni-Zedek roue Jeruzalem penaos en doa kemeret Jozue Ai ha penaos en doa he lakaet da verz, penaos en doa graet da Ai ha d'e roue evel m'en doa graet da Jeriko ha d'e roue, ha penaos tud Gabaon o doa graet ar peoc'h gant an Israeliz hag a oa o chom en o zouez,\n2 en doe aon-meurbet, rak Gabaon a oa ur gêr vras, evel unan eus ar c'hêrioù roueel; brasoc'h e oa eget Ai hag hec'h holl dud a oa kadarn.\n4 Pignit da'm c'havout ha sikourit ac'hanon, hag e skoimp war Gabaon, rak graet he deus ar peoc'h gant Jozue ha gant mibien Israel.\n6 Tud Gabaon a gasas da gavout Jozue da gamp Gilgal, da lavarout: Na zilez ket da zorn diouzh da servijerien, pign buan d'hor c'havout, dieub ac'hanomp ha ro sikour deomp, rak holl rouaned an Amoreaned a zo o chom war ar menez, a zo en em zastumet a-enep deomp.\n8 An AOTROU a lavaras da Jozue: Na'z pez ket aon, o lakaet em eus etre da zaouarn, hini anezho ne zalc'ho dirazout.\n9 Jozue a zeuas buan d'o c'havout, e-pad an noz e pignas eus Gilgal.\n10 An AOTROU a zisparfoeltras anezho dirak Israel, a reas ul lazhadeg vras e-kichen Gabaon. Mont a reas war o lerc'h dre hent grav Bet-Horon, hag o filas betek Azeka ha Makkeda.\n11 Evel ma tec'hent dirak Israel ha ma oant e diskenn Bet-Horon, an AOTROU a daolas warno mein bras eus an neñv betek Azeka, hag e varvjont. Ar re a varvas gant ar mein-grizilh a oa niverusoc'h eget ar re a lazhas mibien Israel gant ar c'hleze.\n12 Jozue a gomzas d'an AOTROU en deiz ma roas an AOTROU an Amoreaned da vibien Israel, hag e lavaras dirak daoulagad Israel: Heol, chom a-sav war Gabaon! Loar, war draonienn Ajalon!\n13 An heol a chomas a-sav, al loar a arsavas ivez, betek m'en doe en em veñjet ar bobl eus hec'h enebourien. N'eo ket skrivet-se e levr Jasher (= an hini reizh)? An heol a arsavas e-kreiz an neñvoù ha ne hastas ket d'en em guzhat war-dro un devezh leun.\n16 Ar pemp roue a dec'has hag en em guzhas en ur vougev e Makkeda.\n18 Jozue a lavaras: Ruilhit mein bras ouzh digor ar vougev, ha lakait en he c'hichen tud d'he diwall.\n19 C'hwi, na baouezit ket, redit war-lerc'h hoc'h enebourien, krogit enno, n'o lezit ket da vont en o c'hêrioù, rak an AOTROU ho Toue en deus o lakaet etre ho taouarn.\n20 Pa o doe echu Jozue ha mibien Israel d'ober ul lazhadeg vras anezho, betek o distrujañ holl, ha ma voe en em dennet e kêrioù kreñv ar re a c'hellas tec'hout diouto,\n21 an holl bobl a zistroas e peoc'h d'ar c'hamp da gavout Jozue, da Vakkeda. Den ne fiñvas e deod a-enep mibien Israel.\n22 Jozue a lavaras: Digorit genoù ar vougev, grit dont er-maez ar pemp roue-se, ha degasit-int din.\n24 Pa o doe degaset ar rouaned-se da Jozue, Jozue a c'halvas holl dud Israel, hag e lavaras da ofiserien an dud a vrezel a oa aet gantañ: Tostait ha lakait ho treid war c'houzougoù ar rouaned-mañ. Hag e tostajont hag e lakajont o zreid war o gouzougoù.\n25 Jozue a lavaras: Na spontit ket ha n'ho pet ket aon, en em galonekait ha bezit kreñv, rak evel-se eo e raio an AOTROU d'hoc'h holl enebourien ho po da vrezeliñ outo.\n26 Goude-se Jozue a skoas ganto hag o lakaas d'ar marv, hag e krougas anezho ouzh pemp koad, hag e chomjont krouget ouzh ar c'hoadoù betek an abardaez.\n27 Evel ma'z ae an heol da guzh, Jozue a c'hourc'hemennas diskenn anezho digant ar c'hoadoù. Taolet e voent er vougev ma oant en em guzhet; ouzh digor ar vougev e voe lakaet mein bras, hag emaint eno betek hiziv.\n28 Jozue a gemeras ivez Makkeda en deiz-se hag a skoas warni gant troc'h ar c'hleze. Lakaat a reas da verz he roue hag he zud a oa enni; ne lezas den da dec'hout kuit, hag e reas da roue Makkeda evel m'en doa graet da roue Jeriko.\n30 An AOTROU he lakaas etre daouarn Israel gant he roue, hag e skoas warni gant troc'h ar c'hleze, ha war an holl dud a oa enni; ne lezas den da dec'hout kuit, hag e reas d'he roue evel m'en doa graet da roue Jeriko.\n31 Neuze Jozue hag holl Israel gantañ a dremenas eus Libna da Lakish, hag e kampas en hec'h enep, hag e vrezelas outi.\n32 An AOTROU a lakaas Lakish etre daouarn Israel, a gemeras anezhi d'an eil deiz; hag e skoas warni gant troc'h ar c'hleze, ha war an holl dud a oa enni, evel m'en doa graet da Libna.\n33 Neuze Horam roue Gezer a bignas da sikour Lakish. Jozue a skoas warnañ ha war e bobl, ha ne lezas den da dec'hout kuit.\n34 Neuze Jozue hag holl Israel gantañ a dremenas eus Lakish da Eglon, hag e kampjont en hec'h enep, hag e vrezeljont outi.\n35 Hag he c'hemerjont en deiz-se, hag e skojont warni gant troc'h ar c'hleze. Lakaat a reas da verz en deiz-se an holl dud a oa enni, evel m'en doa graet da Lakish.\n37 Hag he c'hemerjont, hag e skojont warni gant troc'h ar c'hleze, war he roue, war hec'h holl gêriadennoù ha war an holl dud a oa enno, ha ne lezas den da dec'hout kuit, evel m'en doa graet da Eglon. He lakaas da verz gant an holl dud a oa enni.\n38 Neuze Jozue hag holl Israel gantañ a zistroas war o c'hiz war-zu Debir, hag e vrezelas outi.\n39 Hag he c'hemeras gant he roue hag hec'h holl gêriadennoù, hag e skojont warno gant troc'h ar c'hleze. Lakaat a reas da verz an holl dud a oa enno, ha ne lezas den da dec'hout kuit; hag e reas da Zebir ha d'he roue evel m'en doa graet da Hebron hag evel m'en doa graet da Libna ha d'he roue.\n40 Jozue a skoas eta war ar vro holl, war ar menez, ar c'hreisteiz, ar blaenenn, ar c'hrec'hioù, gant o holl rouaned. Ne lezas den da dec'hout kuit, hag e lakaas da verz kement a anale, evel m'en doa gourc'hemennet an AOTROU Doue Israel.\n41 Jozue a skoas evel-se warno adalek Kadesh-Barnea betek Gaza, hag holl vro C'hoshen betek Gabaon.\n2 hag ar rouaned a oa o chom en hanternoz, er menez, er blaenenn e kreisteiz Kinnered, en draonienn, war grec'hioù Dor war-zu ar c'huzh-heol,\n3 ar Gananeiz eus ar sav-heol hag eus ar c'huzh-heol, an Amoreaned, an Hitited, ar Ferezianed, ar Jebuziz er menez, an Hevianed e traoñ an Hermon e bro Vizpa.\n6 An AOTROU a lavaras da Jozue: Na'z pez ket aon razo, rak warc'hoazh, war-dro d'ar c'houlz-mañ, e lakain anezho holl gloazet d'ar marv dirak Israel. Troc'hañ a ri o garoù d'o c’hezeg, hag e tevi o c'hirri en tan.\n8 An AOTROU a lakaas anezho etre daouarn Israel, a bilas anezho hag a redas war o lerc'h betek Sidon ar Vras ha betek Misrefod-Maim, ha betek traonienn Vizpa war-zu ar sav-heol; o filet o deus e doare ma ne lezjont den da dec'hout kuit.\n9 Jozue a reas evel m'en doa lavaret an AOTROU dezhañ, troc'hañ a reas o garoù d'o c’hezeg, hag e tevas o c'hirri en tan.\n10 Evel ma tistroe Jozue en hevelep amzer-se, e kemeras Hazor hag e skoas war e roue gant ar c'hleze, rak Hazor a oa bet gwechall kêrbenn an holl rouantelezhioù-se.\n11 Lazhañ a rejont gant barvenn ar c'hleze an holl dud a oa enni, hag e lakajont anezhi da verz; ne chomas netra eus ar pezh a anale, hag e voe devet Hazor en tan.\n12 Jozue a gemeras ivez holl gêrioù ar rouaned-se, gant o holl rouaned, hag e lazhas anezho gant barvenn ar c'hleze; hag o lakaas da verz, evel m'en doa gourc'hemennet Moizez servijer an AOTROU.\n13 Met Israel ne zevas hini ebet eus ar c'hêrioù a oa war ur c'hrec'h, nemet Hazor hepken a voe devet gant Jozue.\n14 Mibien Israel a breizhas evito holl ziwisk ar c'hêrioù-se hag al loened. Lazhañ a rejont gant barvenn ar c'hleze an holl dud betek ma vefent distrujet holl; ne voe lezet netra eus ar re a anale.\n15 Evel m'en doa gourc'hemennet an AOTROU da Voizez e servijer, evel m'en doa gourc'hemennet Moizez da Jozue, evel-se e reas Jozue. Ne lamas netra eus ar pezh en doa gourc'hemennet an AOTROU da Voizez.\n16 Jozue a gemeras eta an holl vro-se, ar menez, an holl greisteiz, holl vro C'hoshen, an draonienn, ar blaenenn, menez Israel gant e draoniennoù,\n17 adalek Menez Halak a bign da Seir, betek Baal-Gad e traonienn al Liban, e traoñ Menez Hermon. Hag e tapas ivez o holl rouaned, e skoas warno hag o lakaas d'ar marv.\n19 Ne voe kêr ebet hag a reas ar peoc'h gant mibien Israel, nemet an Hevianed a oa o chom e Gabaon. O c'hemer a rejont holl en ur stourm,\n20 ha kement-se a zeue a-berzh an AOTROU, en doa kaletaet o c'halon evit mont d'ar brezel a-enep Israel, evit bezañ lakaet da verz hep trugarez evito, hag evit bezañ distrujet, evel m'en doa gourc'hemennet an AOTROU da Voizez.\n21 En amzer-se Jozue a zeuas hag a lazhas an Anakim eus ar menezioù, eus Hebron, eus Debir, eus Anab, hag eus holl venez Juda. Eñ o lakaas da verz, gant o c'hêrioù.\nAr rouaned trec'het gant Moizez ha Jozue\n1 Setu rouaned ar vro a voe trec'het gant mibien Israel; hag e perc'hennjont o bro en tu all d'ar Jordan etrezek ar sav-heol, adalek froud Arnon betek Menez Hermon hag an holl blaenenn er sav-heol:\n3 ha war ar blaenenn betek ar Mor Kinnered war-zu ar sav-heol, ha betek mor ar blaenenn, a zo Mor an Holen, er sav-heol war hent Bet-Jeshimod, ha war-zu ar c'hreisteiz betek traoñ ar Pisga.\n5 Ren a rae war Venez Hermon, war Salka ha war Vasan en e bezh betek harzoù ar C'heshurianed hag ar Vaakatianed, hag an hanter eus Galaad ouzh harz Sihon roue Hesbon.\n6 Moizez servijer an AOTROU ha mibien Israel a bilas anezho, ha Moizez servijer an AOTROU a roas d'o ferc'hennañ d'ar Rubeniz, d'ar C'hadiz ha da hanter-veuriad Manase.\n7 Setu rouaned ar vro a voe trec'het gant Jozue ha gant mibien Israel en tu-mañ d'ar Jordan, etrezek ar c'huzh-heol, adalek Baal-Gad e traonienn al Liban betek Menez Halak a bign da Seir; Jozue a roas da berc'hennañ da veuriadoù Israel, pep a lodenn,\n8 ar menezioù, an traoniennoù, ar plaenennoù, ar c'hrec'hioù, ar gouelec'h hag ar c'hreisteiz, e-lec'h ma oa an Hitited, an Amoreaned, ar Gananeiz, ar Ferezianed, an Hevianed hag ar Jebuziz.\n22 roue Kedesh, unan; roue Jokneam war ar C'harmel, unan;\n23 roue Dor war grec'h Dor, unan; roue Goim e-kichen Gilgal, unan;\n1 Jozue a oa kozh hag oadet bras. An AOTROU a lavaras dezhañ: Te a zo kozh hag oadet bras, hag e chom ur vro bras-meurbet da berc'hennañ.\n2 Setu amañ ar vro a chom: holl zouaroù ar Filistined, hag ar C'heshurianed;\n3 adalek ar Shihor a red a-dal d'an Ejipt betek harz Ekron war-zu an hanternoz, kontet evel Kananeat ez eus pemp penn-bras ar Filistined: hini Gaza, hini Asdod, hini Askalon, hini Gath hag hini Ekron; an Aviz\n4 war-zu ar c'hreisteiz, hag holl vro ar Gananeiz, ha Meara a zo d'ar Sidoniz, betek Afek ha betek harz an Amoreaned;\n5 bro ar C'hibliz hag al Liban holl war-zu ar sav-heol, adalek Baal-Gad e traoñ Menez Hermon betek digor Hamad,\n6 hag holl annezidi ar menez, adalek al Liban betek Misrefod-Maim, hag an holl Sidoniz. Me o c'haso kuit dirak mibien Israel. Laka hepken kement-se evel hêrezh da Israel, evel ma em eus gourc'hemennet dit,\n7 ha lodenna bremañ ar vro-se en hêrezh d'an nav meuriad ha da hanter-veuriad Manase.\n8 An hanter all, ar Rubeniz hag ar C'hadiz o deus bet o hêrezh, en deus roet Moizez dezho en tu all d'ar Jordan er sav-heol, evel m'en deus roet dezho Moizez servijer an AOTROU,\n11 ha Galaad, ha douaroù ar C'heshurianed hag ar Vaakatianed, hag holl Venez Hermon, ha Basan en e bezh betek Salka,\n12 hag holl rouantelezh Og e Basan a rene en Ashtarod hag en Edrei, un nemorant eus ar Refaim. Moizez a bilas anezho hag o c'hasas kuit.\n13 Hogen mibien Israel ne gasas ket kuit ar C'heshurianed hag ar Vaakatianed, met ar C'heshurianed hag ar Vaakatianed a zo chomet e-kreiz Israel betek hiziv.\n14 Ha ne voe ket roet a hêrezh da veuriad Levi; ar profoù graet dre an tan d'an AOTROU Doue Israel a voe e hêrezh, evel m'en doa lavaret dezhañ.\n17 hag Hesbon hag hec'h holl gêrioù war ar blaenenn, Dibon, Bamod-Baal, Bet-Baal-Meon,\n20 Bet-Peor, krec'hioù ar Pisga, Bet-Jeshimod,\n21 hag holl gêrioù ar blaenenn, hag holl rouantelezh Sihon roue an Amoreaned a rene en Hesbon; Moizez a bilas anezhañ gant priñsed Madian, Evi, Rekem, Zur, Hur ha Reba, a oa e dalc'h Sihon hag a oa o chom er vro.\n22 Mibien Israel a lazhas gant barvenn ar c'hleze Balaam mab Beor, an divinour, e-touez ar re a voe lakaet d'ar marv ganto.\n23 Harz mibien Ruben a voe ar Jordan hag e harz. Hennezh e voe hêrezh mibien Ruben hervez o ziegezhioù, ar c'hêrioù-se hag o c'hêriadennoù.\n27 hag en draonienn, Bet-Haram, Bet-Nimra, Sukkod, Zafon, nemorant rouantelezh Sihon roue Hesbon, ar Jordan a oa an harz betek penn Mor Kinnered en tu all d'ar Jordan, war-zu ar sav-heol.\n28 Hennezh e voe hêrezh mibien Gad hervez o ziegezhioù, ar c'hêrioù-se hag o c'hêriadennoù.\n30 O douaroù a voe adalek Mahanaim ar Basan en e bezh, hag holl rouantelezh Og roue Basan, hag holl c'hêriadennoù Jair a zo e Basan, tri-ugent kêr.\n31 Un hanter eus Galaad, Ashtarod hag Edrei, kêrioù rouantelezh Og e Basan, a voe da vibien Makir mab Manase, d'un hanter eus mibien Makir hervez o ziegezhioù.\n32 Hennezh e voe an hêrezh a lodennas Moizez e plaenennoù Moab, en tu all d'ar Jordan, a-dal da Jeriko, war-zu ar sav-heol.\n33 Moizez ne roas ket a hêrezh da veuriad Levi, an AOTROU Doue Israel a voe o hêrezh, evel m'en doa lavaret dezho.\n2 O hêrezh a voe roet dezho dre ar sord, evel m'en doa gourc'hemennet an AOTROU dre Voizez evit an nav meuriad hag an hanter-veuriad.\n3 Rak Moizez en doa roet o hêrezh da zaou veuriad ha d'un hanter-veuriad en tu all d'ar Jordan, met n'en devoa ket roet a hêrezh d'al Levited en o zouez.\n4 Mibien Jozef a rae daou veuriad, Manase hag Efraim, ha ne voe ket roet a lod d'al Levited er vro, nemet kêrioù da chom enno gant o douaroù tro-dro evit o chatal hag evit o madoù.\n5 Mibien Israel a reas evel m'en doa gourc'hemennet an AOTROU da Voizez, hag e lodennjont ar vro.\n6 Mibien Juda a dostaas ouzh Jozue e Gilgal, ha Kaleb mab Jefune ar C'henizian a lavaras: Gouzout a rez ar pezh en deus lavaret an AOTROU da Voizez den Doue e Kadesh-Barnea.\n7 Oadet a zaou-ugent vloaz e oan pa gasas Moizez servijer an AOTROU ac'hanon eus Kadesh-Barnea evit spiañ ar vro, hag e rentis dezhañ kont en eeunder va c'halon.\n9 Moizez a douas en deiz-se o lavarout: A-dra-sur an douar en deus mac'het da droad a vo da viken un hêrezh evidout hag evit da vibien, dre ma ec'h eus heuliet en holl leunder an AOTROU va Doue.\n10 Ha bremañ, setu, an AOTROU en deus miret din va buhez, evel m'en doa lavaret. Bez' ez eus pemp bloaz ha daou-ugent abaoe m'en deus lavaret an AOTROU ar gomz-se da Voizez, pa gerzhe Israel er gouelec'h, hag hiziv, setu, em eus an oad a bemp bloaz ha pevar-ugent.\n11 Hag ez on c'hoazh hiziv ken nerzhus hag en deiz ma kasas ac'hanon Moizez; bez' em eus bremañ an hevelep nerzh hag an hini em boa neuze evit ar brezel hag evit mont ha dont.\n12 Ro din eta ar menez en doa komzet an AOTROU diwar e benn en deiz-se, rak klevet ec'h eus en deiz-se edo an Anakim eno, gant kêrioù bras ha kreñv. Marteze e vo an AOTROU ganin hag e kasin anezho kuit, evel m'en deus lavaret an AOTROU.\n14 Setu perak e voe Hebron da Galeb mab Jefune ar C'henizian da hêrezh betek hiziv, dre m'en doa heuliet en holl leunder an AOTROU Doue Israel.\n1 Setu al lodenn degouezhet dre ar sord da vibien Juda, hervez o ziegezhioù. War harz Edom, gouelec'h Zin war-zu ar su a oa ar penn pellañ eus ar c'hreisteiz.\n2 An harz kreisteiz a yae eus penn Mor an Holen, adalek ar vrec'h a sell war-zu ar c'hreisteiz,\n3 hag ez ae e kreisteiz krec'hienn Akrabim, hag e tremene dre Zin, hag e pigne da greisteiz Kadesh-Barnea, hag e tremene dre Hezron, hag e pigne da Adar, hag e troe da Garkaa,\n5 An harz reter a oa Mor an Holen betek genoù ar Jordan. An harz hanternoz a yae eus brec'h ar mor a zo e genoù ar Jordan;\n7 hag e pigne an harz betek Debir e-kichen traonienn Akor, hag ez ae war-zu an hanternoz betek Gilgal, a zo dirak krec'hienn Adummim, e kreisteiz ar froud, hag e tremene an harz e-kichen doureier En-Shemesh, hag e tape da En-Rogel,\n8 hag e pigne an harz dre draonienn mab Hinnom war-zu kreisteiz Jebuz, a zo Jeruzalem, hag e pigne an harz betek lein ar menez a zo a-dal da draonienn Hinom ouzh ar c'huzh-heol hag e dibenn traonienn ar Refaim ouzh an hanternoz,\n10 hag e troe an harz eus Baala d'ar c'huzh-heol war-zu menez Seir, hag e tremene en hanternoz menez Jearim, a zo Kesalon, hag e tiskenne da Vet-Shemesh, hag e tremene dre Dimna,\n11 hag en em astenne an harz e tu hanternoz Ekron, hag ez ae da gavout Shikron, hag e tremene dre venez Baala, hag ez ae da Jabneel, hag an harz a zeue d'ar mor.\n13 Roet e voe da Galeb mab Jefune ul lodenn e-touez mibien Juda, hervez gourc'hemenn an AOTROU da Jozue, Kirjad-Arba, a zo Hebron; Arba a oa tad Anak.\n15 Ac'hane e pignas da gavout annezidi Debir. Anv Debir a oa gwechall Kirjad-Sefer.\n16 Kaleb a lavaras: Reiñ a rin va merc'h Aksa da wreg d'an hini a bilo Kirjad-Sefer hag he c'hemero.\n17 Otniel mab Kenaz, breur Kaleb, a gemeras anezhi, hag e roas dezhañ Aksa e verc'h da wreg.\n18 Pa voe hi erruet, e vountas anezhañ da c'houlenn ur park digant he zad. Hag en em daolas a-ziwar c'horre hec'h azen, ha Kaleb a lavaras dezhi: Petra zo ganit?\n19 Hi a respontas: Ro din un donezon. Peogwir ec'h eus roet din un douar er c'hreisteiz, ro din ivez mammennoù dour. Hag e roas dezhi mammennoù an nec'h ha mammennoù an traoñ.\n21 Kêrioù e dibenn meuriad mibien Juda war-zu harz Edom, er c'hreisteiz a oa: Kabzeel, Eder, Jagur,\n32 Lebaod, Shilhim, Ain, Rimon. An holl gêrioù: nav warn-ugent, gant o c'hêriadennoù.\n36 Shaaraim, Aditaim, Gedera, Gederotaim. Ar c'hêrioù-se: pevarzek, gant o c'hêriadennoù.\n41 Gederod, Bet-Dagon, Naama, Makkeda. Ar c'hêrioù-se: C'hwezek, gant o c'hêriadennoù.\n44 Keila, Akzib, Maresha. Ar c'hêrioù-se: nav, gant o c'hêriadennoù.\n45 Ekron, gant he c'hêrioù hag he c'hêriadennoù,\n46 adalek Ekron war-zu ar mor, an holl re a zo e-kichen Asdod gant o c'hêriadennoù,\n47 Asdod, gant he c'hêrioù hag he c'hêriadennoù, Gaza, gant he c'hêrioù hag he c'hêriadennoù, betek froud Ejipt hag ar Mor Bras, a zo an harz.\n51 Goshen, Holon, Gilo. Ar c'hêrioù-se: unnek, gant o c'hêriadennoù.\n54 Humta, Kirjad-Arba, a zo Hebron, Zior. Ar c'hêrioù-se: nav, gant o c'hêriadennoù.\n57 Kain, Gibea, Timna. Ar c'hêrioù-se: dek, gant o c'hêriadennoù.\n59 Maarad, Bet-Anod, Eltekon. Ar c'hêrioù-se: c'hwec'h, gant o c'hêriadennoù.\n60 Kirjad-Baal, a zo Kirjad-Jearim, Rabba. Ar c'hêrioù-se: div, gant o c'hêriadennoù.\n61 Er gouelec'h: Bet-Araba, Middin, Sekaka,\n62 Nibshan, Ir-Hammelak, En-Gedi. Ar c'hêrioù-se: c'hwec'h, gant o c'hêriadennoù.\n63 Mibien Juda ne c'helljont ket kas kuit ar Jebuziz a oa o chom e Jeruzalem, hag ez eo chomet ar Jebuziz gant mibien Juda e Jeruzalem betek hiziv.\n1 Setu al lodenn degouezhet dre ar sord da vibien Jozef. En em astenn a rae adalek ar Jordan e-kichen Jeriko da zoureier Jeriko ouzh ar reter, betek ar gouelec'h a bign eus Jeriko da venez Betel,\n3 hag e tiskenne war-zu ar c'huzh-heol da harz ar Jafletiz ha da harz Bet-Horon-Izel, ha betek Gezer, hag e tape ar mor.\n8 hag ez ae an harz eus Tappuak war-zu ar c'huzh-heol betek froud Kana, hag e tape ar mor. Hennezh e voe hêrezh mibien Efraim hervez o ziegezhioù.\n9 Mibien Efraim o doa ivez kêrioù distag e-kreiz hêrezh mibien Manase, kêrioù gant o c'hêriadennoù.\nLodenn roet da hanter-veuriad Manase en tu-mañ d'ar Jordan\n1 Setu al lodenn degouezhet dre ar sord da veuriad Manase, a oa kentañ-ganet Jozef. E-keñver Makir, kentañ-ganet Manase ha tad da C'halaad, dre ma oa un den a vrezel, en doa bet Galaad ha Basan.\n3 Zelofkad mab Hefer, mab Galaad, mab Makir, mab Manase, n'en doe ket a vibien met merc'hed. Anvioù merc'hed Zelofkad a oa: Mahla, Noa, Holga, Milka, Tirza.\n4 Dont a rejont dirak Eleazar an aberzhour, dirak Jozue mab Nun ha dirak ar briñsed, o lavarout: An AOTROU en deus gourc'hemennet da Voizez reiñ deomp un hêrezh e-touez hor breudeur. Hag e voe roet dezho, hervez gourc'hemenn an AOTROU, un hêrezh e-touez breudeur o zad.\n5 Dek lodenn a zegouezhas da Vanase ouzhpenn broioù Galaad ha Basan en tu all d'ar Jordan,\n6 rak merc'hed Manase o doe un hêrezh e-touez e vibien. Ha bro Galaad a voe evit mibien all Manase.\n9 Hag e tiskenne an harz da froud Kana, da greisteiz ar froud. Ar c'hêrioù-se a oa da Efraim, e-kreiz kêrioù Manase. Hag ez ae harz Manase en hanternoz ar froud, hag e tape ar mor.\n10 Ar c'hreisteiz a oa da Efraim, an hanternoz a oa da Vanase, hag ar mor a oa an harz, hag e stokent ouzh Aser en hanternoz hag ouzh Isakar er sav-heol.\n11 Manase en doa en Isakar hag en Aser: Bet-Shean gant he c'hêrioù, Jibleam gant he c'hêrioù, annezidi Dor gant he c'hêrioù, annezidi En-Dor gant he c'hêrioù, annezidi Taanak gant he c'hêrioù, annezidi Megiddo gant he c'hêrioù, tri c'horn-bro.\n12 Mibien Manase ne c'helljont ket kas kuit ar re a oa er c'hêrioù-se, hag ar Gananeiz a fellas dezho chom er vro-se.\n13 Pa voe en em greñvaet mibien Israel, e rejont d'ar Gananeiz servijañ evel sklaved, met ne gasjont ket kuit anezho holl.\n14 Mibien Jozef a gomzas ouzh Jozue o lavarout: Perak ec'h eus roet din da hêrezh ul lodenn hepken, pa'z on ur bobl niverus, en deus benniget an AOTROU betek-henn?\n15 Jozue a lavaras: Mard out ur bobl niverus, pign d'ar goadeg, ha troc'h anezhi d'ober lec'h evidout e bro ar Ferezianed hag ar Refaim, pa'z eo re enk dit menez Efraim.\n16 Mibien Jozef a lavaras: Ar menez ne vo ket a-walc'h deomp, ha kirri houarn o deus an holl Gananeiz a zo o chom war zouar an draonienn, ar re a zo o chom e Bet-Shean hag en he c'hêrioù, hag ar re a zo o chom e traonienn Jizreel.\n17 Jozue a lavaras da di Jozef, da Efraim ha da Vanase: Te a zo ur bobl niverus, hag ec'h eus ur galloud bras, ne vo ket ul lodenn hepken evidout.\n18 Met ar menez a vo dit, ur goadeg eo, hag e troc'hi anezhi, hag he dibennoù a vo dit, dre ma kasi kuit ar Gananeiz, petra bennak m'o deus kirri houarn ha petra bennak ma'z int kreñv.\nAn dud kaset d'ober un tres. Lodenn roet da Venjamin\n2 Met chomet e oa, e-touez mibien Israel, seizh meuriad ha n'o doa ket bet a hêrezh.\n3 Jozue a lavaras da vibien Israel: Pegeit e taleot da vont da berc'hennañ ar vro en deus roet deoc'h an AOTROU, Doue ho tadoù?\n4 Dibabit tri den dre bep meuriad, hag e kasin anezho. Sevel a raint hag ec'h ergerzhint ar vro, hag e raint un tres anezhi evit he lodennañ; hag e tistroint da'm c'havout.\n5 Hag he lodennint e seizh lodenn, Juda a chomo en e harzoù er c'hreisteiz, ha ti Jozef a chomo en e harzoù en hanternoz.\n6 Grit un tres eus ar vro e seizh lodenn, hag e tegasot anezhañ din amañ. Hag e taolin ar sord evidoc'h, amañ, dirak an AOTROU hon Doue.\n7 Ne vo ket a lodenn evit al Levited en ho touez, rak ar servij evel aberzhourien d'an AOTROU eo o hêrezh. Gad, Ruben hag hanter-veuriad Manase o deus resevet o hêrezh en tu all d'ar Jordan, er sav-heol, ar pezh en deus roet dezho Moizez servijer an AOTROU.\n8 An dud-se a savas hag a yeas. Jozue a c'hourc'hemennas d'ar re a yeas ober un tres eus ar vro, o lavarout: Kit, ergerzhit ar vro, grit un tres anezhi ha distroit da'm c'havout, hag e taolin ar sord evidoc'h, amañ, dirak an AOTROU, e Silo.\n9 An dud-se a yeas, a ergerzhas ar vro, a reas un tres anezhi en ul levr e seizh lodenn hervez ar c'hêrioù, hag e tistrojont da gavout Jozue da gamp Silo.\n12 O harz hanternoz a yae adalek ar Jordan, hag e pigne war gostez hanternoz Jeriko, hag e pigne er menez war-zu ar c'huzh-heol, hag e tape gouelec'h Betaven,\n13 hag ez ae ac'hane an harz war-zu Luz, e kreisteiz Luz, a zo Betel, hag e tiskenne an harz da Atarod-Adar, e-kichen ar menez a zo e kreisteiz Bet-Horon-Izel,\n14 hag e kendalc'he an harz, hag e troe e korn ar mor war-zu ar c'hreisteiz, adalek ar menez a zo a-dal da Bet-Horon war-zu ar c'hreisteiz, hag e tape Kirjad-Baal, a zo Kirjad-Jearim, kêr mibien Juda. Evel-se e voe tu ar c'huzh-heol.\n15 Tu ar c'hreisteiz a yae eus dibenn Kirjad-Jearim, hag ez ae an harz war-zu ar mor, hag ez ae da vammenn doureier Neftoa,\n19 hag e tremene an harz dre gostez hanternoz Bet-Holga, hag e tape an harz brec'h hanternoz Mor an Holen a zo e genoù ar Jordan. Evel-se e voe tu ar c'hreisteiz.\n24 Kefar-Ammonai, Ofni, Geba. Ar c'hêrioù-se: daouzek, gant o c'hêriadennoù.\n28 Zela, Elef, Jebuz, a zo Jeruzalem, Gibead, Kirjad. Ar c'hêrioù-se: pevarzek, gant o c'hêriadennoù. Hennezh e voe hêrezh mibien Benjamin, hervez o ziegezhioù.\n2 Bez' o doe en o hêrezh: Beer-Sheba, Sheba, Molada,\n6 Bet-Lebaod, Sharuchen. Ar c'hêrioù-se: trizek, gant o c'hêriadennoù.\n7 Ain, Rimmon, Eter, Ashan. Ar c'hêrioù-se: peder, gant o c'hêriadennoù,\n8 hag an holl gêriadennoù a oa en-dro d'ar c'hêrioù-se, betek Baalad-Beer, a zo Ramad-ar-C'hreisteiz. Hennezh e voe hêrezh meuriad mibien Simeon, hervez o ziegezhioù.\n11 O harz a bigne d'ar c'huzh-heol da gavout Mareala, hag e stoke ouzh Dabbeshed, hag ouzh ar froud a zo a-dal da Jokneam;\n12 hag eus Sarid e troe d'ar reter, war-zu ar sav-heol, etrezek harz Kislod-Tabor, hag ez ae da gavout Dabrad, hag e pigne da Jafia,\n13 hag ac'hane e tremene d'ar reter, war-zu ar sav-heol, dre C'had-Efer ha dre Ed-Kazin, hag ez ae da Rimmon, hag ez ae da Nea,\n14 hag e troe an harz d'an hanternoz war-zu Hannaton, hag e tape traonienn Jiftakel,\n15 gant Kattad, Nahalal, Shimron, Jideala, Betlehem. Ar c'hêrioù-se: daouzek, gant o c'hêriadennoù.\n16 Hennezh e voe hêrezh mibien Zabulon, hervez o ziegezhioù, ar c'hêrioù-se gant o c'hêriadennoù.\n22 hag e stoke an harz ouzh Tabor, ha Shashazima, ha Bet-Shemesh, hag e tape o harz ar Jordan. Ar c'hêrioù-se: c'hwezek, gant o c'hêriadennoù.\n23 Hennezh e voe hêrezh meuriad mibien Isakar, hervez o ziegezhioù, ar c'hêrioù-se gant o c'hêriadennoù.\n26 Alammelek, Amead, Misheal, hag e stoke ouzh kuzh-heol ar C'harmel hag ouzh ar Shihor-Libnad,\n29 hag e troe an harz da gavout Rama, betek kêr greñv Tir, hag e troe an harz da gavout Hosa, hag e tape ar mor d'ar vrec'h o vont trema Akzib,\n30 hag e voe Umma, Afek, Reob. Ar c'hêrioù-se: div warn-ugent, gant o c'hêriadennoù.\n31 Hennezh e voe hêrezh meuriad mibien Aser, hervez o ziegezhioù, ar c'hêrioù-se hag o c'hêriadennoù.\n32 Ar c'hwec'hvet sord a zegouezhas da vibien Neftali, evit mibien Neftali, hervez o ziegezhioù.\n34 hag e troe an harz war-zu ar c'huzh-heol da Aznod-Tabor, hag ez ae ac'hane da Hukkok, hag e stoke ouzh Zabulon er c'hreisteiz, ouzh Aser er c'huzh-heol, hag ouzh ar Jordan a oa er sav-heol betek Juda.\n35 Ar c'hêrioù kreñv a oa Ziddim, Zer, Hammad, Rakkad, Kinnered,\n38 Jireon, Migdal-El, Horem, Bet-Anad, Bet-Shemesh. Ar c'hêrioù-se: naontek, gant o c'hêriadennoù.\n39 Hennezh e voe hêrezh meuriad mibien Neftali, hervez o ziegezhioù, ar c'hêrioù-se hag o c'hêriadennoù.\n47 Hag en em astenne harzoù mibien Dan pelloc'h. Mibien Dan a bignas hag a vrezelas ouzh Leshem, hag e kemerjont anezhi, hag e skojont warni gant troc'h ar c'hleze, hag e perc'hennjont anezhi, hag e voent o chom enni, hag ec'h anvjont Leshem: Dan, diwar anv Dan o zad.\n48 Hennezh e voe hêrezh meuriad mibien Dan, hervez o ziegezhioù, ar c'hêrioù-se hag o c'hêriadennoù.\n50 Hervez gourc'hemenn an AOTROU, e rojont dezhañ ar gêr a c'houlennas, Timnad-Serak e menez Efraim. Adsevel a reas ar gêr hag e chomas enni.\n2 Komz da vibien Israel ha lavar dezho: Lakait a-du kêrioù-repuiñ, evel em boa lavaret deoc'h dre c'henoù Moizez,\n3 evit ma tec'ho enno ar muntrer en devo lazhet unan bennak diratozh, hep rakpreder. Bez' e vint evidoc'h lec'hioù-repuiñ rak ar veñjer-gwad.\n4 Hag e tec'ho betek unan eus ar c'hêrioù-se, hag e chomo ouzh digor dor kêr evit disklêriañ e afer da henaourien ar gêr-se. Int a zegemero anezhañ e kêr, hag e roint dezhañ ul lec'h evit ma chomo ganto.\n5 Mar red ar veñjer-gwad war e lerc'h, ne roint ket ar muntrer etre e zaouarn, rak lazhet en deus e nesañ hep rakpreder, hep kasoni outañ diagent.\n6 Chom a raio er gêr-se betek ma'z aio e barnedigezh dirak ar vodadenn, betek marv an aberzhour-meur a vo en amzer-se. Neuze e tistroio ar muntrer hag ez aio d'e gêr ha d'e di, d'ar gêr ma oa tec'het diouti.\n8 Hag en tu all d'ar Jordan, dreist Jeriko war-zu ar sav-heol, e lakajont Bezer er gouelec'h, er blaenenn, eus meuriad Ruben, Ramod e Galaad, eus meuriad Gad, ha Golan e Basan, eus meuriad Manase.\n9 Ar re-se a voe ar c'hêrioù dilennet evit holl vibien Israel hag evit an diavaeziad a zo o chom en o zouez, evit ma tec'ho enno an hini en devo lazhet unan bennak diratozh, hag evit na varvo ket dre zorn ar veñjer-gwad, betek ma'z aio dirak ar vodadenn.\n2 hag e komzjont outo e Silo, e bro Ganaan, o lavarout: An AOTROU en deus gourc'hemennet dre c'henoù Moizez reiñ deomp kêrioù evit chom enno, gant an douaroù tro-dro evit hol loened.\n3 Mibien Israel a roas eus o hêrezh d'al Levited, hervez gourc'hemenn an AOTROU, ar c'hêrioù-mañ gant an douaroù tro-dro.\n8 Mibien Israel a roas d'al Levited, dre ar sord, ar c'hêrioù-se gant an douaroù tro-dro, evel m'en doa gourc'hemennet an AOTROU dre c'henoù Moizez.\n9 Reiñ a rejont eta diwar veuriad mibien Juda ha diwar veuriad mibien Simeon ar c'hêrioù-mañ, a vo galvet dre o anvioù.\n12 parkoù kêr hag he c'hêriadennoù a voe roet da Galeb mab Jefune, evit e zalc'h;\n16 Ain gant he douaroù, Juta gant he douaroù, Bet-Shemesh gant he douaroù, nav c'hêr diwar an daou veuriad-se;\n18 Anatod gant he douaroù, Almon gant he douaroù, peder c'hêr.\n22 Kibzaim gant he douaroù, Bet-Horon gant he douaroù, peder c'hêr;\n24 Ajalon gant he douaroù, Gad-Rimmon gant he douaroù, peder c'hêr;\n29 Jarmud gant he douaroù, En-Gannim gant he douaroù, peder c'hêr;\n31 Helkad gant he douaroù, Reob gant he douaroù, peder c'hêr;\n32 diwar veuriad Neftali, ar gêr-repuiñ evit ar vuntrerien Kedesh e Galilea gant he douaroù, Hammod-Dor gant he douaroù, Kartan gant he douaroù, teir c'hêr.\n33 Holl gêrioù tiegezhioù ar C'hershonited: trizek kêr gant o douaroù.\n35 Dimna gant he douaroù, Nahala gant he douaroù, peder c'hêr;\n37 Kedemod gant he douaroù, Mefaad gant he douaroù, peder c'hêr;\n39 Hesbon gant he douaroù, Jaezer gant he douaroù, peder c'hêr.\n41 Holl gêrioù al Levited e-kreiz dalc'hoù mibien Israel: eizh kêr ha daou-ugent gant o douaroù.\n42 Pep hini eus ar c'hêrioù-se he devoa he douaroù tro-dro; evel-se e oa evit an holl gêrioù-se.\n43 An AOTROU a roas da Israel an holl vro en doa touet reiñ d'o zadoù. He ferc'hennjont hag e voent o chom enni.\n44 An AOTROU a roas dezho diskuizh a bep kostez, evel m'en doa touet d'o zadoù, hag hini ebet eus o enebourien ne zalc'has dirazo; an AOTROU a lakaas o holl enebourien etre o daouarn.\n45 Ne c'hwitas komz ebet an holl gomzoù mat lavaret gant an AOTROU da di Israel, kement tra a voe peurc'hraet.\n1 Jozue a c'halvas ar Rubeniz, ar C'hadiz hag hanter-veuriad Manase,\n2 hag e lavaras dezho: Miret hoc'h eus kement en doa gourc'hemennet deoc'h Moizez servijer an AOTROU, sentet hoc'h eus ouzhin e kement em eus gourc'hemennet deoc'h,\n3 n'hoc'h eus ket dilezet ho preudeur e-pad an amzer hir-se betek hiziv, ha miret hoc'h eus karg urzhioù an AOTROU ho Toue.\n4 Bremañ an AOTROU ho Toue en deus roet diskuizh d'ho preudeur, evel m'en doa lavaret. Distroit eta bremañ, kit d'ho teltennoù, d'ar vro a zo deoc'h, an hini en deus roet deoc'h Moizez servijer an AOTROU en tu all d'ar Jordan.\n5 Eveshait da virout ar gourc'hemennoù hag al lezenn en deus roet deoc'h Moizez servijer an AOTROU ha grit diouto, karit an AOTROU ho Toue, kerzhit en e holl hentoù, mirit e c'hourc'hemennoù, en em stagit outañ, servijit anezhañ eus hoc'h holl galon hag eus hoc'h holl ene.\n6 Jozue a vennigas anezho hag o c'hasas kuit, hag ez ejont d'o zeltennoù.\n7 Moizez en doa roet da un hanter eus meuriad Manase ul lodenn e Basan, ha Jozue a roas d'an hanter all ul lodenn gant o breudeur en tu-mañ d'ar Jordan, er c'huzh-heol. Pa gasas Jozue anezho d'o zeltennoù, e vennigas anezho,\n8 hag e lavaras dezho: Distreiñ a rit d'ho teltennoù gant pinvidigezhioù bras ha gant loened niverus, gant arc'hant, gant aour, gant arem, gant houarn, gant dilhad e-leizh; lodennit an diwisk eus hoc'h enebourien gant ho preudeur.\n9 Mibien Ruben, mibien Gad hag hanter-veuriad Manase a zistroas hag a yeas kuit digant mibien Israel, eus Silo a zo e bro Ganaan, evit mont da vro C'halaad, d'ar vro a berc'hennent, e-lec'h m'o doa bet o dalc'h, hervez gourc'hemenn an AOTROU dre c'henoù Moizez.\n10 Dont a rejont da rann-vro ar Jordan, a zo e bro Ganaan; mibien Ruben, mibien Gad hag hanter-veuriad Manase a savas eno un aoter tost d'ar Jordan, un aoter a ziskouez bras.\n12 Mibien Israel a glevas kement-se, hag holl vodadenn mibien Israel en em zastumas e Silo, evit pignat d'ober brezel dezho.\n13 Mibien Israel a gasas Fineaz mab Eleazar an aberzhour da gavout mibien Ruben, mibien Gad hag hanter-veuriad Manase, da vro C'halaad,\n15 Dont a rejont da gavout mibien Ruben, mibien Gad hag hanter-veuriad Manase, da vro C'halaad, hag e komzjont outo o lavarout:\n16 Evel-henn he deus lavaret holl vodadenn an AOTROU: Petra eo an torfed-se hoc'h eus graet a-enep Doue Israel? Perak hoc'h eus en em zistroet hiziv diouzh an AOTROU en ur sevel un aoter evit enebiñ hiziv ouzh an AOTROU?\n17 Ha re nebeut e oa direizhder Peor, ha n'omp ket glanaet dioutañ betek hiziv, daoust d'ar gouli deuet war vodadenn an AOTROU,\n18 ma en em zistroit hiziv diouzh an AOTROU? Enebiñ a rit hiziv ouzh an AOTROU, ha warc'hoazh e fuloro a-enep holl vodadenn Israel!\n19 Mard eo dic'hlan ar vro a berc'hennit, tremenit er vro a zo d'an AOTROU, e-lec'h ma chom tabernakl an AOTROU, hag e vo ho talc'h en hon touez. Met n'enebit ket ouzh an AOTROU ha na bellait ket diouzhimp, en ur sevel un aoter deoc'h, ouzhpenn aoter an AOTROU hon Doue.\n20 Daoust hag-eñ ne reas ket un torfed Akan mab Zerak, en ur gemer traoù lakaet da verz, ne gouezhas ket fulor an AOTROU war holl vodadenn Israel? An den-se ne varvas ket e-unan evit e zireizhder.\n22 Doue, an AOTROU Doue, Doue, an AOTROU Doue a anavez, hag Israel a anavezo, mard eo dre zispac'h ha mard eo evit un torfed a-enep an AOTROU, ra chomo hep dont d'hor sikour hiziv!\n23 Ma hon eus savet un aoter evit en em zistreiñ diouzh an AOTROU, ha mard eo evit kinnig warni loskaberzhoù ha donezonoù, pe evit profañ aberzhoù a drugarekadennoù, ra c'houlenno kont an AOTROU e-unan,\n24 met graet hon eus kement-se rak aon hon eus na lavarfe en amzer da zont ho mibien d'hor mibien: Petra hoc'h eus d'ober gant an AOTROU Doue Israel?\n25 Lakaet en deus an AOTROU ar Jordan evit harz etre ni ha c'hwi, mibien Ruben ha mibien Gad, n'hoc'h eus lod ebet en AOTROU. Hag evel-se e paouezo hor mibien da zoujañ an AOTROU, en abeg d'ho mibien.\n27 met evit ma vo un test etre hor rummadoù war hol lerc'h, evit ma c'hellimp servijañ an AOTROU dirazañ, gant hol loskaberzhoù, hon aberzhoù, hon aberzhoù a drugarekadennoù, evit na lavaro ket en amzer da zont ho mibien d'hor mibien: N'hoc'h eus lod ebet en AOTROU.\n28 Lavaret hon eus: Pa gomzint evel-se, deomp pe d'hor rummadoù war hol lerc'h, e lavarimp: Gwelit stumm aoter an AOTROU o deus graet hon tadoù, ha ne oa ket evit loskaberzhoù nag evit aberzhoù, met evit ma vefe un test etre ni ha c'hwi.\n29 Pell diouzhimp dispac'hañ a-enep an AOTROU pe en em zistreiñ hiziv diouzh lerc'h an AOTROU, en ur sevel un aoter evit loskaberzhoù, donezonoù pe aberzhoù, ouzhpenn aoter an AOTROU hon Doue a zo dirak e dabernakl!\n30 Pa glevas Fineaz an aberzhour, priñsed ar vodadenn ha pennoù milieroù Israel a oa gantañ ar c'homzoù a lavaras mibien Ruben, mibien Gad ha mibien Manase, e voent sederaet.\n31 Fineaz mab Eleazar an aberzhour a lavaras da vibien Ruben, da vibien Gad ha da vibien Manase: Gouzout a reomp hiziv emañ an AOTROU en ho touez, pa n'hoc'h eus ket graet an torfed-se a-enep an AOTROU; bremañ hoc'h eus dieubet mibien Israel eus dorn an AOTROU.\n32 Fineaz mab Eleazar an aberzhour hag ar briñsed a zistroas digant mibien Ruben ha digant mibien Gad eus bro C'halaad da vro Ganaan, da gavout mibien Israel ha da rentañ dezho kont.\n33 Mibien Israel a voe sederaet gant kement-se, mibien Israel a vennigas Doue, ha ne gomzjont ken da bignat d'ober brezel dezho evit distrujañ ar vro m'edo o chom enni mibien Ruben ha mibien Gad.\n34 Mibien Ruben ha mibien Gad a anvas an aoter Ed (= test), rak test eo, emañ an AOTROU Doue etrezomp.\n1 Pell amzer goude m'en doa roet an AOTROU diskuizh da Israel eus e holl enebourien a oa en-dro dezhañ, Jozue a oa kozh hag oadet bras,\n2 ha Jozue a c'halvas holl Israel, e henaourien, e bennoù, e varnerien, e ofiserien, hag e lavaras: Me a zo deuet da vezañ kozh hag oadet bras.\n3 Gwelet hoc'h eus kement en deus graet an AOTROU ho Toue d'an holl vroadoù-mañ dirazoc'h, rak an AOTROU ho Toue eo an hini en deus stourmet evidoc'h.\n4 Gwelit, lodennet em eus deoc'h evel hêrezh, hervez ho meuriadoù, an holl vroadoù a zo chomet adalek ar Jordan, hag an holl vroadoù am eus distrujet betek ar Mor Bras war-zu ar c'huzh-heol.\n5 An AOTROU ho Toue o diboulzo a-zirazoc'h hag o c'haso kuit dirazoc'h, hag e perc'hennot o bro, evel m'en deus lavaret an AOTROU ho Toue deoc'h.\n6 Dalc'hit start eta, o virout kement a zo skrivet e levr lezenn Moizez hag oc'h ober dioutañ, ne zistroiot nag a-zehoù nag a-gleiz,\n7 n'en em veskot ket d'ar broadoù-se a zo chomet en ho touez, ne reot ket meneg eus anvioù o doueoù, ne lakaiot den da douiñ drezo, ne servijot ket anezho, ne stouot ket dirazo.\n8 En em stagañ a reot ouzh an AOTROU ho Toue, evel ma hoc'h eus graet betek hiziv.\n9 An AOTROU en deus kaset kuit dirazoc'h broadoù bras ha kreñv, ha den n'en deus dalc'het dirazoc'h betek hiziv.\n10 Unan ac'hanoc'h a redo war-lerc'h mil, rak an AOTROU ho Toue eo an hini a stourm evidoc'h, evel m'en deus lavaret deoc'h.\n11 Taolit evezh gant pled ouzh hoc'h eneoù, da garout an AOTROU ho Toue.\n12 Ma en em zistroit ha ma en em stagit ouzh an nemorant eus ar broadoù-se a zo chomet en ho touez, ma en em unanit dre zimezioù dezho, ma en em veskit ganto hag int ganeoc'h,\n13 anavezit penaos ne gendalc'ho ket an AOTROU ho Toue da gas kuit ar broadoù-se dirazoc'h, met bez' e vint evidoc'h ur roued hag ur pech, ur skourjez ouzh ho kostezioù, drein en ho taoulagad, betek ma'z eot da get a-ziwar c'horre ar vro vat-mañ en deus roet deoc'h an AOTROU ho Toue.\n14 Ha setu, mont a ran hiziv dre hent an holl zouar. Gouzout a rit eus hoc'h holl galon hag eus hoc'h holl ene, penaos n'eo ket kouezhet ur gomz hepken eus an holl gomzoù mat en deus lavaret evidoc'h an AOTROU ho Toue. Kement tra eo peurc'hraet evidoc'h, n'eo ket kouezhet ur gomz hepken.\n15 Hag evel ma'z eo c'hoarvezet ganeoc'h an holl gomzoù mat en deus lavaret an AOTROU ho Toue, evel-se e lakaio da zont warnoc'h an AOTROU an holl gomzoù fall, betek ma'z eot da get a-ziwar c'horre ar vro vat-mañ en deus roet deoc'h an AOTROU ho Toue.\n16 Mar torrit emglev an AOTROU ho Toue, an hini en deus gourc'hemennet deoc'h, ma kit da servijañ doueoù all ha da stouiñ dirazo, fulor an AOTROU en em dano a-enep deoc'h, hag e varvot buan diwar ar vro vat en deus roet deoc'h.\n1 Jozue a zastumas holl veuriadoù Israel e Sichem hag a c'halvas henaourien Israel, e bennoù, e varnerien, e ofiserien; hag ar re-mañ en em zalc'has dirak Doue.\n2 Jozue a lavaras d'ar bobl: Evel-henn en deus lavaret an AOTROU Doue Israel: Ho tadoù, Terak, tad Abraham ha tad Nakor, a oa o chom gwechall en tu all d'ar stêr, hag a servije doueoù all.\n3 Kemeret em eus ho tad Abraham eus an tu all d'ar stêr, lakaet em eus anezhañ da vont dre holl vro Ganaan, kresket em eus e lignez, o reiñ dezhañ Izaak.\n4 Da Izaak em eus roet Jakob hag Ezaü, hag em eus roet da Ezaü Menez Seir evit e berc'hennañ; Jakob hag e vibien a ziskennas d'an Ejipt.\n5 Kaset em eus Moizez hag Aaron, ha skoet em eus war an Ejipt, dre ar pezh am eus graet en he c'hreiz. Ha goude em eus tennet ac'hanoc'h er-maez.\n6 Tennet em eus ho tadoù eus an Ejipt, ha deuet oc'h da gavout ar mor. An Ejipsianed a redas war-lerc'h ho tadoù gant kirri ha marc'hegerien betek ar Mor Ruz.\n7 Hag e krijont d'an AOTROU, a lakaas un deñvalijenn etrezoc'h hag an Ejipsianed; hag e tegasas warno ar mor, a c'holoas anezho. Ho taoulagad a welas ar pezh am eus graet d'an Ejipsianed. Hag ez oc'h chomet pell amzer er gouelec'h.\n8 Neuze em eus degaset ac'hanoc'h da vro an Amoreaned, a oa o chom en tu all d'ar Jordan. Ober a rejont brezel deoc'h, met o lakaet em eus etre ho taouarn, hag e perc'hennjoc'h o bro, hag o distrujet em eus a-zirazoc'h.\n10 Met ne fellas ket din selaou Balaam, ho pennigañ a reas ha me a zieubas ac'hanoc'h eus e zorn.\n11 Tremenet hoc'h eus ar Jordan hag oc'h deuet da Jeriko. Tud Jeriko, an Amoreaned, ar Ferezianed, ar Gananeiz, an Hitited, ar C'hirgazianed, an Hevianed, ar Jebuziz a reas brezel deoc'h; hag o lakaet em eus etre ho taouarn.\n12 Kaset em eus gwesped a c'hasas anezho kuit a-zirazoc'h, evel daou roue an Amoreaned, ha ne voe na dre da gleze na dre da wareg.\n13 Ha roet em eus deoc'h douaroù n'ho poa ket troet, ha kêrioù n'ho poa ket savet hag emaoc'h o chom enno, gwiniegi ha gwez-olivez n'hoc'h eus ket plantet hag a zebrit diouto.\n14 Bremañ eta, doujit an AOTROU, servijit anezhañ gant eeunder ha fealded, pellait an doueoù o deus servijet ho tadoù en tu all d'ar stêr hag en Ejipt, ha servijit an AOTROU.\n15 Ma ne blij ket deoc'h servijañ an AOTROU, dibabit hiziv piv a fell deoc'h servijañ, pe an doueoù o deus servijet ho tadoù en tu all d'ar stêr, pe doueoù an Amoreaned, emaoc'h o chom en o bro. Me ha va ziegezh a servijo an AOTROU.\n17 Rak an AOTROU eo hon Doue, eñ eo an hini en deus graet deomp pignat, ni hag hon tadoù, eus bro Ejipt, eus an ti sklavelezh, hag en deus graet dirak hon daoulagad ar burzhudoù bras-se, hag en deus hon diwallet en holl hentoù ma hon eus kerzhet enno hag e-touez an holl bobloù ma hon eus tremenet en o c'hreiz.\n19 Jozue a lavaras d'ar bobl: Ne c'hellot ket servijañ an AOTROU, rak un Doue santel eo, un Doue gwarizius eo, ne bardono ket ho torridigezhioù hag ho pec'hedoù.\n20 Mar dilezit an AOTROU ha mar servijit doueoù estren, e tistroio hag e raio droug deoc'h, hag e kuzumo ac'hanoc'h, goude bezañ graet vad deoc'h.\n22 Jozue a lavaras d'ar bobl: Testoù ez oc'h a-enep deoc'h, penaos hoc'h eus dibabet hoc'h-unan an AOTROU evit e servijañ. Hag e lavarjont: Testoù omp!\n26 Jozue a skrivas ar c'homzoù-se e levr lezenn Doue. Kemer a reas ivez ur maen bras, hag e savas anezhañ eno dindan un dervenn a oa e santual an AOTROU.\n27 Jozue a lavaras d'ar bobl: Setu, ar maen-mañ a vo un testeni a-enep deomp, rak klevet en deus an holl c'herioù en deus lavaret an AOTROU deomp, hag e vo un testeni a-enep deoc'h, evit na zinac'hot ket ho Toue.\n28 Ha Jozue a gasas kuit ar bobl, hag e yeas pep hini d'e hêrezh.\n29 Goude an traoù-mañ, Jozue mab Nun, servijer an AOTROU, a varvas d'an oad a gant dek vloaz.\n31 Israel a servijas an AOTROU e-pad holl zeizioù Jozue, hag e-pad holl zeizioù an henaourien a chomas bev war-lerc'h Jozue hag a anaveze an oberoù en doa graet an AOTROU evit Israel.\n33 Eleazar mab Aaron a varvas hag a voe beziet war grec'hienn Fineaz e vab, a oa bet roet dezhañ e menez Efraim.


Wikipedia brezhonek | Indépendance ou soumission\n24 Eost 2010\nMoarvat vo tud displijet gant pezh ‘h an da lâret. A-benn neuze ‘do ket ‘met lâret o soñj, prest on da gomz gante ha da cheñch soñj.\nHegaset on tamm bihan o welet an nerzh hag an amzer ‘h a digant tud ‘zo evit treiñ ha sevel testennoù evit ar Wikipedia brezhonek. Poan ‘meus o kompren da betra servij. Alies a-walc’h ‘klevan eo ar brezhoneg war-dro an 50vet yezh war wikipedia, evit an niver a destennoù. Dreistordinal eo pa weler stad ar yezh ‘ba r vuhez wir. Met se dalv ‘zo tud hag a dremen bern amzer gant se. Ha ‘non c’houl ‘ran hag-eñ n’eo ket se ar pal pennañ : gonit plasoù, bezañ er renk uhellañ posubl, diskwel evel-se e chom bev ar brezhoneg.\nDin-me, kas ar brezhoneg da n’onn ket petore renk war wikipedia ‘zo didalvez ken ‘h eo. N’eo ket war internet zo pres war an traoù. Piv e-touez ar vrezhonegerien a implij Wikipedia brezhonek ? Nebeud nebeud ‘meus aon. Me ma-hunan ‘ran ket. Ha n’on ket direnket o implij Wikipedia gallek. Ar pouezusañ ‘mañ ket aze. N’eo ket war internet a vo derc’het ar brezhoneg en e sav.\nDerc’hel a ra ar brezhoneg da goll tachennoù ‘ba ‘r vuhez wir. War baouraat ‘h a peogwir n’eus ket ‘meur a darempredoù etre ar vrezhonegerien yaouank hag ar re gozh. Aze ‘mañ an dalc’h, ha ‘mañ ket war internet. O kaozeal omp deus saveteiñ ar brezhoneg. Se dalv deskiñ ar yezh, kaozeal hag implij anezhi an aliesañ ma c’hallomp, aozañ degouezhioù hag ivez adkrouiñ liammoù etre ar rummadoù…\nHa da gentañ tout ‘mefe c’hoant da lâret : roomp bec’h evit peurdeskiñ ar brezhoneg digant ar re gozh a-raok koll hom amzer gant e blas hag e renk war internet. Drailhañ brezhoneg evel ‘ra re a dud nevez desket ar yezh gante zo divalav. Saveteiñ ar brezhoneg eo se ivez : kaozeal ur yezh vrav, binvik… labour ‘zo bern aze evit kement den ‘neus c’hoant da lakaat ar brezhoneg en e sav. Brezhonekaat Internet ‘zo koll amzer e-keit-se. ‘gav ket dac’h ?\nWikipedia en breton… je suis sceptique sur l’intérêt de dépenser beaucoup de temps et d’énergie à développer un tel outil, quand l’urgence est à mon avis ailleurs (apprendre, se perfectionner, collecter, retisser des liens sociaux en breton…).\nThis entry was posted on Meurzh, Eost 24th, 2010 at 14 h 23 min\tand posted in Internet.\tYou can follow any responses to this entry through the RSS 2.0 feed.\n« La france, paradis des langues régionales\nHistoire d’un siècle : Bretagne 1901-2000 »\n6 responses to “Wikipedia brezhonek”\nDu 19th, 2010 at 18 h 19 min\nBez c’hellan kompren da ali.\nMoarvat, ar rebech a c’heller ober eo, e tiskouezez an traoù ‘vel ma ne vefe ket posubl leunian wikipedia HAG ober traoù all ! N’eo ket digenglotus, ‘gav ket dit ?\nDu 19th, 2010 at 21 h 58 min\nAr pezh ‘gavan trist ma kerez eo gwelet tud yaouank o tremen kalz amzer o skrivañ en brezhoneg war Wikipedia… pa vez ken drailhet ar brezhoneg kaozeet gante. Estroc’h evit tud yaouank a skriv en brezhoneg war wikipedia, met n’on ket sur eo ken brav-se brezhoneg an dud-se ivez.\nKaozeal brezhoneg brav zo ret ha tremen ret. Met goûl ‘ra kalz kalz amzer, peogwir n’omp ket bet savet dre ar yezh-se. Renk’ ‘raer selaou ha komz gant ar reoù gozh an aliesañ ma c’hallomp, n’eus ket ‘met se d’ober evit deskiñ ervat. Ha se ‘ran ‘ba ma vuhez, met ‘ran ket a-walc’h c’hoazh evel ma ‘karjen ober. ‘Mez ket trawalc’h amzer. Se zo kaoz ‘welan ar wikipedia brezhonek-se evel ur c’holl-amzer, ken vil eo brezhoneg an nevez vrezhonegerien. Ha koulskoude, ‘dro dimp ‘mañ ar brezhoneg mat, hini an dud ‘deus desket anezhañ war barlenn o mamm…\nDu 22nd, 2010 at 20 h 53 min\nMet ne chench ket kalz tra koulskoude. Ne gomprenan ket c’hoazh perak enebin ouzh ar raktrez-man.\nMoian ‘zo komz ur brezhoneg flour ha skrivan ‘ba wiki momestra.\n‘Gav din moarvat eo kalz plijusoc’h abuzin e amzer o strivan ha skrivan war wiki evit traoù difetisoc’h c’hoazh.\nErfin.. kement a zraoù zo torrpennoc’h ha nulloc’h evit-se gav din. Viloc’h zo evit skrivan b’ar wiki nann ? 🙂\nN’on ket paotr da zifenn al lec’hienn-man dre ret… met n’eo ket wiki kirriek eus stad an traoù.\nGwall a-du on gant tout pezh a skrivez war da vlog. Met aze ‘vat ne gomprenan ket 🙂\nDu 23rd, 2010 at 21 h 30 min\nNe welamp ket an traoù memes mod ‘meus aon 😉\nBiken ne ‘h in da glask traoù war wikipedia brezhonek, peogwir ‘gavin dek gwezh muioc’h a draoù war an hini gallek. E-giz-se ‘mañ. Met ne sav ket drouk ennon dam da se. Bihan eo plas ar brezhoneg war an internet, met ‘ran ket fout ‘benn fin. An tachennoù ‘meump da c’honit ‘zo ‘ba ‘r vuhez wir. Hadkrouiñ liammoù etre ar vrezhonegerien, yaouank ha kozh, se an hini ‘h eo ‘meump d’ober bremañ.\nDu 27th, 2010 at 22 h 48 min\nEvit ma vevo ar yezh e lavarit ez eo ret deskiñ digant ar re gozh, dre maz eo sanset pinvidikoc’h o doare da gaozeal eget hini un nevez vrezhoneger.\nN’on ket ali ganeoc’h :\n– kavout a ran paour-tre brezhoneg ar re gozh a oar c’hoazh brezhonegañ dre zu-mañ, e bro Leon emaon o chom. Ur c’heriaoueg berr, war-dro 500 ger d’an hirañ toud. Aesoc’h eo dezho mont e galleg evit an traoù ha na dennont ket d’al labour douar pe ar vuhez pemdez ;\n– levezont eo o farlant gant ar galleg ha ne galskont ket gwellaat o brezhoneg peurliesañ ;\n– ar fazi brasañ a rit a zo e lec’h all : ar pezh a vank d’ar brezhoneg eo familhoù, niverus ar vugale enno hag a rafe gant ar brezhoneg er ger. E bro Landerne a-bezh, ur ger-skouer evit ar yezh sanset, pet familh a seurt se a vez kavet ? Ur familh hepken, va hini.\nPeseurt dazont a c’hell bezan evit ur yezh ha na zreistvevfe hepken a-drugarez da dud yaouank pe goshoc’h, o defe desket ar yezh estreget war barlenn o mamm ?\nWar barlenn e vamm an hini eo e vez desket ur yezh, pas gant ar re gozh.\nDu 28th, 2010 at 18 h 24 min\nN’eo ket gant ar gerioù emañ an dalc’h. Soñj a ra d’ur bern nevez vrezhonegerien vez brezhoneg mat pa vez pinvik ar c’heriaoueg. Met ober sin an hini eo, peogwir ‘kaver a-dreñv ar gerioù brav-se (nevez krouet, tennet deus ar c’hembraeg pe deus ar brezhoneg kozh) galleg : ar stumm da lâret zo gallek, ar stumm d’ober frazennoù zo gallek, ar stumm da soñjal zo gallek… evit tout an traoù-se n’eus ket koulz ha brezhoneg ar reoù gozh.\nEvel ‘lârez n’eus ket voaien da gontañ war ar familhoù. N’eus ket ‘met ‘un, amañ hag ahont, ma vez bev ar brezhoneg enne. N’eo ket trawalc’h, pell alese. Ezhomm zo da deskiñ mod-all, peogwir ‘vez ket desket ‘ba ‘r gêr. Ha n’eus ket kelennerien welloc’h evit ar reoù gozh endro dimp.


Région_Bretagne - Ur servij « Mont d’an THR » nevez\nEn he Brastres-ren moneduster eo en em ouestlet Rannvro Breizh, pennadurezh aozerez an THR, da zegemer an nammidi, adalek 2015, war he rouedad THR. Ar pal eo aesaat monedoneoù ar veajourien nammet etre an ti-gar hag he lec’hioù moned, ar c’haeoù hag an tren. Evit se e ro lañs d’un taol-arnod gant ur servij skoazellañ nevez kerkent hag ar 1añ a viz Eost. Mont a ray ar servij en-dro asambles gant ar servij broadel SNCF Accès Plus (www.accesplus.sncf.fr pe 0890 640 650). Graet eo evit an dud piaouet ganto ur gartenn zivarregezh pe ur gartenn leveadour/disluet brezel, hag ivez evit an dud en em gav en tiez-gar gant o c’hador-ruilh dezho.\nPenaos ez a « Mont d’an THR » en-dro ?\nEeun eo an doare : pe e vo tud gant an nammidi en tiez-gar pe gallout a raint mont gant ur servij treuzdougen all d’an ti-gar tostañ ma c’hallo tud ober war o zro. Ar servij « Mont d’an THR » a sell 22 arsav outañ en takadoù Roazhon-Sant-Maloù Dinan, Brest-Sant-Brieg ha Felger-Laval : Sant-Maloù, Dinan, Dol, Komborn, Mousterel-an-Il, Sant-Marzh-an-Il, Sant-Jermen-an-Il, Kavaneg, Lanvezhon, Pontchaillou, Roazhon, Brest, Ar Forest, Landerne, Landivizio, Montroulez, Plouared, Gwengamp, Sant-Brieg, Felger, Ernée ha Laval.\nRoit hoc’h ali !\nGraet ho peus o mad eus ar « Mont d’an THR » ? Evit gwellaat ar servij hag astenn anezhañ un tamm muioc’h e 2014 ha lakaat anezhañ da dalvezout e Breizh a-bezh e 2015 e fell d’ar Rannvro degemer hoc’h ali dre ar c’houlennaoueg laouenidigezh-se.\nModelezhioù pleustrek :\nEvit mirout e veaj ez eo trawalc’h mont e darempred gant Contact’TER 48 eur da nebeutañ a-raok mont kuit :\n- dre bellgomz er 0800 880 562 a Lun da Wener eus 7 eur a.m. da 8 eur g.m. (galv evit netra gant ur pellgomzer diloc'h),\n- dre al lec’hienn www.ter-sncf.com/bretagne – rubrikenn « Deuit e darempred ganimp »,\n- dre bostel er 02.99.29.90.35.\nDa zeiz ar veaj e ranko ar beajour en em ginnig 30 munut da nebeutañ a-raok ar pred loc’hañ evit ma vo graet war e dro. Ma sav diaestaerioù e-pad ar veaj e c’haller ober gant ul linenn brim 0890 640 650 ha goude stokell 2 pe kas un SMS d’ar 0610 640 650.\nConsulter la carte du réseau 1.38 MB\nPublié le Monday, October 7, 2013


Pajenn:Le Clerc - Ma beaj Jeruzalem, 1902.djvu/277 - Wikimammenn\nPajenn:Le Clerc - Ma beaj Jeruzalem, 1902.djvu/277\nemean, mar gredomp Mahometiz, a oa bet fichet ’barz an daulen-ze gant o frofet, evit merkan ped kantved blavejo a dleo pad ar bed-man. ’Benn fin pep kantved e vije eun tach nebeutoc’h ’barz an daulen : æt vije d’ar baradoz evit stardan tron Allah (Doue). Setu, vit-se, eun de bennag, Satan o tont, c’hoant gantan da dennan an tacho-ze evit berraat amzer ar bed. Krog ’oa gante pa deuaz an æl Gabriel da harz ’nean da beurober e laeronsi, ha d’hen lakat e-mæz. Breman, ’vel ma welet, e zo c’hoaz tri dach hanter ’barz an daulen : tri gantved hanter eta he deuz c’hoaz hon flaneten da bad, ha goude ??? Eun dra c’hoaz ’vit achui. Mar roet eur bakchij da virer an tacho, ec’h efet eün da varadoz Mahomet. »\nNa gredan ket e ve bet koueet kalz arc’hant en dorn pautr an daulen.\nE vabouchenno a lezer gant pautr an nor, ha ni e-mæz ’trezek ar voskeen all.\nMoskeen El-Aksa : Posto an aprouf.\nMoskeen El-Aksa en em gav ’læc’h e savaz gwech-all an impalaer Justinian iliz-veur ar *Ginnigaden. An hano-ze a roaz d’ei evit diskoel e teue an tado hag ar mammo, en amzer ar Judevien, da zigas di ha da *c’hinnig d’an\nAdtapet diwar « https://br.wikisource.org/w/index.php?title=Pajenn:Le_Clerc_-_Ma_beaj_Jeruzalem,_1902.djvu/277&oldid=108536 »\nKemmoù diwezhañ degaset d'ar bajenn-mañ d'an 27 Gwe 2017, da 15:39.


Whitley Stokes - Wikipedia\nWhitley Stokes (28 C'hwevrer 1830 - 13 Ebrel 1909) zo ur yezhoniour genidik eus Iwerzhon hag en deus labouret war dachenn ar yezhoù keltiek, an iwerzhoneg hag ar c'herneveg dreist-holl.\nMab e oa da William Stokes, a oa medisin ha kelenner e skol-veur Dulenn. Studioù a reas e Trinity College e Dulenn ha mont da alvokad e 1855.\nE 1862 ez eas da labourat da Indez, m'en devoe kargoù er velestradurezh saoz. E 1877 e voe anvet da guzulier e-kichen besroue Indez. Neuze e voe karget da sevel skridoù lezennoù. E 1879 e voe anvet e penn ar Bodad war lezennoù Indez, a-raok distreiñ da Vreizh-Veur e 1882. E 1887 e tapas meur a ziplom er skolioù-meur hag anvet e voe da ezel er British Academy koulz hag en Institut de France.\nLabouret en deus Whitley Stokes war ar yezhoù keltiek, en Indez hag e Bro-Saoz. Studiañ hag embann a reas testennoù kozh en heniwerzhoneg, krenniwerzhoneg ha kerneveureg. Kalz eus e studiadennoù a voe embannet e-barzh kelaouennoù evel ar Revue Celtique pe an Archiv für celtische Lexicographie ha kelaouennoù all c'hoazh hag a blede gant ar studioù keltiek.\nGwreans an Bys: the Creation of the World Pezh-c'hoari kernevek eus ar bloaz 1611 (1864)\nIrische Texte embannet e Leipzig (1880-1900), e kenlabour gant Ernst Windisch\nLives of Saints from the Book of Lismore (1890)\nUrkeltischer Sprachschatz (1894), asambles gant Adalbert Bezzenberger\nThesaurus Palaeohibernicus (1901–1903), asambles gant John Strachan\nAdtapet diwar « https://br.wikipedia.org/w/index.php?title=Whitley_Stokes&oldid=1907137 »\nKemmoù diwezhañ degaset d'ar bajenn-mañ d'an 19 Gou 2021, da 15:58.


DMOZ Internet Directory : World : Brezhoneg : Nevezinti\nNevezinti 8 Sites\nKazetennou, Radio, Skinwell ha traou all\nAl Liamm - Ur gelaouenn lennegel e brezhoneg. Pep daou viz : Barzhonegoù, Danevelloù berr, Studiadennoù diwar-benn ar yezh, an istor, ar skrivagnerien, Notennoù hag a ginnig keleier diwar-benn ar pezh a c'hoarvez e brezhoneg e Breizh Bremaik - Keleier sizhuniek berr-ha-berr e brezhoneg diwar-benn ar sportoù, ar sinema, an arzoù, ar gened. Imbourc'h - Ur gelaouenn evit kaout ur sell war ar Bed e Brezhoneg ha kemenn an oberezhiou a denn d'ar vuhez kristen e Brezhoneg. Reveulzin - Lec'hienn evit kelaouiñ deus emdroadur ar fanzin divyezhek, goulenn anezhañ war al lec'hienn, ha komz dioutañ. Keit Vimp Bev - Kazetennoù evit ar re yaouank e brezhoneg pep sizhun. gwagenn.tv - Abadennoù e brezhoneg da bellkargañ e podcasting. [Ret eo kaout Flash] Radio Kerne - Ur radio e brezhoneg a vez klevet e Bro Gerne abaoe 1998. Ar skipailh hag an abadennoù. Ar Gripi - Plediñ a ra ar gevredigezh gant kement a denn da lennegezhioù ar faltazi (gouron-faltazi, skiant-faltazi...): c'hoari-roll, bannoù-treset h.a.\nFrance : Régions : Bretagne 20 Sites\nSaozneg - Afrikaneg - Armenianeg - Asturianeg - Indonezeg - Malaieg - Bengaleg - Bosneg - Bulgareg - Daneg - Spagnoleg - Esperanteg - Euskareg - Furlan - Skoseg - Kroateg - Italianeg - Kannada - Kazakh - Swahileg - Koreaneg - Kurdeg - Luksembourgeg - Makedoneg - Maratheg - O'zbekcha - Okitaneg - Romancheg - Rusianeg - Sardineg - Seeltersk - Albaneg - Sinhala - Sloveneg - Slovakeg - Serbeg - Finneg - Tagalog - Tamileg - Tatareg - Telugu - Thailandeg - Vietnameg - Ukraineg - Uyghurche - Iselandeg - Katalaneg - Alamaneg - Hindi - Estoneg - Hebraeg - Nederlandeg - Tchekeg - Nordfriisk - Azerbaijaneg - Japaneg - Lietuvių - Perseg, Farsi - Roumaneg - Sicilianu - Svedeg - Türkmençe - Arabeg - Belaruseg - Sinaeg - Føroyskt - Iwerzhoneg - Goujarateg - Hungareg - Ossetian - Poloneg - Punjabeg - Sinaeg eeunaet - Kembraeg - Galleg - Gresianeg - Interlingua - Latveg - Latin - Norvegeg - Portugaleg - Turkeg - Galizeg - Taiwaneg - Kyrgyz - Bashkir - Aragonés - Urdu


Pajenn:Marrec - Doctrin ar guir Gristen.djvu/47 - Wikimammenn\nPajenn:Marrec - Doctrin ar guir Gristen.djvu/47\ndan domination Pharaon : ne adorot ha n’ho pezo Doue-all ebet nemedon-me . » Doue, evit, renta ar virionez-ma sclerroc’h, en devoa ordrenet en testamant ancien penos ne vize nemet un templ e pe lec’h e vize adoret, ha nemet un auter var behini e vize offret dezan sacrifiçou.\nII. Ar ræson, fontet var ar feiz, a lavar deomp penos an Autrou Doue o veza crouet pep tra a dle ive beza mæstr absolu var quement-so ; mæs o suposi cals a zoueou, an eil a ell controlia eguile, hac en em oppos memes an eil da volontez eguile, ar pez a zo parfætamant ridicul ha diræson... Evel-se an dud a gonservas, epad pell-amzer, an anoudeguez eus a un Doue unic. Mæs ar bed o veza deut da fallaat ha d’en em ruillal er fang eus a bep seurt dizurzou, tevaligen ar pec’het en em squignas quasi dre’r bed oll, pehini a zeuas da veza, eme Vossuet, henvel ous a un templ-bras e pehini pep tra oll a oa Doue, nemet Doue e-unan. An dud a adore an heaul, ar stered, ha memes an imachou coat pere a oa al labour eus o daouarn. An Ægyptianet, ar Grequet, ar Romanet pere a oa gant ræson quer brudet dre o guizyeguez, o zalenchou-caër hac ho galloud, ne voant quet er poent-ma furroc’h eguet ar re-all : beza o devoa ive un niver-bras a zoueou quen ridicul pe ridiculloc’h an eil eguet eguile : an Ægyptianet a adore betec al lugumach a zivoane en o jardinou ! Dallentez an idolatret-ma a eston ac’hanomp, couscoude hon deus bet, holl-unan, en em gomportet evelto. Ar feiz hac ar religion o veza renquet quemeret an tec’h eus a Franç, epad ar revolution-vras, an idolatriach en em squignas ive en hon touez. Cals eus ar\nAdtapet diwar « https://br.wikisource.org/w/index.php?title=Pajenn:Marrec_-_Doctrin_ar_guir_Gristen.djvu/47&oldid=99924 »\nKemmoù diwezhañ degaset d'ar bajenn-mañ d'an 24 Meu 2017, da 15:36.


Kaozeal:diriaou - Wikeriadur\nTraoù kamm gant ar skouer: Diriaou diwezhañ e oan aet da marc'had Lannuon.\n1. Da gentañ eo dav lakaat "e oan bet e marc'had Lannuon", mard eo aet hon den betek marc'had Lannuon, ha distro war-lerc'h. Mard eo chomet e Lannuon, e lavaro moarvat "e oan deuet da...". Ne vefe mat ar skouer nemet ma vefe un astenn d'ar skouer (c'hoarvezet e oa un dra bennak gantañ war an hent, etc.). Met koulz eo kaout ur skouer skouerius.\n2. Dav eo ober ar c'hemmadur "da varc'had..." evel ar vrezhonegerien a-feson. Setu amañ un nebeud skouerioù gant skrivagnerien lakaet da vezañ reoù a-zoare (ne'm eus kavet skouer ebet gant "*da marc'had").\n«hac a c'hê eur wech ar zun da varc'had Lannuon» ("Tro Mari-Job ar Gergeno", kontadenn bobl dastumet e Perroz gant Anatol ar Braz)\n«he boutegad meskl ha rigadell evit mont d'o gwerzhañ da varc'had Plistin» (Fañch al Lae, Bilzig, p. 129).\n«Antronoz boutaouer-koad Sant-Tei hag e voutaouerez a yeas da varc’had Douarnenez da werzhañ yer ha vioù» (Ivon Krog, ur sac'had marvailhoù, p. 120.)\n«Pa zeuent gant o c'hirri da varc'had Kemper-Kaourintin» (Jakez Riou, Troioù-kaer Alanig al Louarn)\n«War e gein eñ ’zoug ken aes / Ur bisac’had karotez / Da vont da varc’had Kemper» (|Anjela Duval, Izabel)\n«Emañ hirie ar yaou ha me 'zo o vont da varc'had Lannuon» (Maria Prat, Paotr an artichao)\n«Soaz a zo aet da varc'had Lannuon» (idem)\n«d'ar yaou aent da varc'had Lannuon da werzhañ o jibier» (Fañch Peru, Litanioù an Evned)\n--Trec'hlid mitonet 5 C'hwe 2012 da 17:34 (UTC)\nDiwar-benn ar c'hemmadur: n'eus nemet lakaat ar skouerioù dastumet amañ hag ahont. Gouzout a ran a bell zo ne vo ket kavet stank skouerioù skrivet hep ar c'hemmadur goude da, daoust ma'm eus klevet se a viskoazh, gant brezhonegerien vat. Met ne vern din. N'eo nemet ur skouerig, ha mat eo reolenn ar stummoù testeniekaet, ha n'eo ket honnezh a vez lakaet da dalvezout amañ atav.\nUn dra all eo a fer aet oan. D'am meno eo gaou mont da lavarout ez eus Traoù kamm gant ar skouer: Diriaou diwezhañ e oan aet da marc'had Lannuon.\nSkouerioù all testeniekaet zo bet lakaet ganin er pennad aet. Bianchi-Bihan 6 C'hwe 2012 da 17:02 (UTC)\nTraoù kamm all[kemmañ]\nHep mar na marteze on bet gwelet ganto diriaou e trowardroioù al lise! — (Mich Beyer, Seizh Devezh Warn-ugent, An Alarc'h Embannadurioù, 2006, p. 47.)\nGant diriaou e oa ret skrivañ "oan bet gwelet " . 8 Her 2016 da 16:49 (UTC)\nAdtapet diwar « https://br.wiktionary.org/w/index.php?title=Kaozeal:diriaou&oldid=223469 »\nKemmoù diwezhañ degaset d'ar bajenn-mañ d'an 8 Her 2016, da 16:49.


Journal de Renaud Camus, mardi 22 mars 2022\ncréée le mardi 22 mars 2022, 12 h 27Plieux, mardi 22 mars 2022, midi moins le quart. Éric Zemmour s’est prononcé hier pour la remigration. C’est jouer le tout pour le tout, et ~~~~~~~~ ~~~ ~~~’~~~ ~~~~ ~~~~~~ ~~’~~~~~~ ~~~~~~~ “~~~ ~~~~~~ ~~~~~~~”. ~~~ ~~~~~~ ~~~~~~~~ ~~~ immense enthousiasme chez ~~~~ ~~~~~ ~~~~~~~~ ~~~~ ~~~~~~~~~ ~~~ ~~~~~~~~~, ~~~~~ ~~~~ ~~~~~ ~~~~. ~~~~~ ~~~ ~~~~~ ~~~~~~ ~~~’~~~ ~~~~~~~~~ ~~~ ~~~~~~~~~~~~~ ~~~ ~~~ ~~~~~~~ ~~~~~~~~~~~~~ ~~~~~ ~~~~ ~~~~~~~~~~~~, ~~~-~~-~~~ écarter de Zemmour ~~~~ ~~~~~~~~ ~~~ ~~~~~ ~~~~ ~~~~~~~, ~~~~ ~~~~~~~~, ~~~~ ~~~~~~~~~, ~~~ ~~~~~~~ ~~~~ ~~~~~~~~ ~~~~~~~~~~~ ? ~~’~~~~ ~~~ ~~~~ ~~’~~~ ~~~ ~~~~~~~ ~~~~~ ~~~~~. ~~~ ~~ ~~ incontestablement un risque, ~~~ ~~~~~ ~~~ ~~~~~ ~~~~~ risque.\nLa ~~~~~~~~~ ~~~~ ~~~~~~ ~~~ ~~~~~ ~~~~~~~, ~~~ ~~~~~ ~~~ ~~~~~ — ~~~~ ~~~~ ~~~ ~~~~~ ~~~~~~~ ~~~~~ ~~~ ~~~~~~~~, ~~~ ~~~~~ moment dans la ~~~~~~~~~ : ~~ ~~~ ~~~~~~~ ~~~~ ~~~~~~~~~ (~~~~~ ~~’~~~~ ~~~~~-~~~~~ ~~~~~~~~~ ~~~~~~~~~… ), ~~~~~~~~ ~~~~~~~ ~~~~~~ ~~~~~ ~~~ ~~~~~~~~~ ~~~~~ “~~~-~~~~~~~~ ~~~ ~~~ ~~~~~~ ~~~~ ~~~ %”. Il n’est plus ~~~’~~~ ~~~~~~~~~~ ~~~~~~~~~ ~~~~~ ~~~ ~~~~~~~, ~~~~~~ ~~~ ~~~~~~~~~~. ~~~ ~~~~~~ ~~~ ~~~ ~~~~~~~~~~~~ ~~~~~-~~~ ~~~~~~~~~~ ~~~ ~~~~~~~~~~ ? ~~’~~~~ ~~~~~~~~~~~~~~ ~~~ ~~~~ ~~~ ~~~~~~~~~, ~~~~~ ~~~~~ l’espérer.\nÀ la vérité ~~~ ~~~~~~ ~~’~~~~ ~~~~ ~~~~~ ~~ ~~~~~ ~~~ ~~~~~~~ ~~~’~~~ ~~~~~~~~~ ~~~ ~~~~~~~~. Remigration, ~~~ ~~~~ ~~~~ ~~~~~~, ~~~ ~~~~~~~ ~~~~~~~~~, ~~’~~~~ ~~~~~~~~ ~~~~~~ : ~~~ ~~~~ un signe, un ~~~~~~~. ~~~~~~~~~~, ~~ ~~ ~~~~~~~~~ ~~’~~~ ~~~~ ~~~~~ ~~~~~, ~~~ ~~~ ~~’~~~~~ ~~~ ~~~~~~~ ~~~~~~ ~~~ ~~~ ~~~~~~~~~~~~~~~ ~~~~~ ~~~ ~~~~~, ~~~ ~~~ ~~~~~~~~~~~ ~~~ ~~~~~~~~~~~, ~~~ retour chez lui ~~~ ~~’~~~~~~~~~. ~~’~~~~~~~ ~~~~~~~~~~ ~~~ ~~~~~ ~~~~ ~~~~ ~~~~~~~~~~, ~~~ ~~~~~~~ ~~~~ ~~~~~~~~~~ délinquants ~~~ ~~~~~ récidivistes, ~~~ ~~~~~~~~~~~~. ~~~~~ ~~ ~~~~~ ~~~~~ ~~~ ~~~~~~~~~~~ ~~~~~~~~~~, ~~ l’algérienne : Dieu ~~~~~ ~~~~ ~~~ ~~~ ~~~~~~~~ ~~~~ ~~~~ ~~~~~~~~~~ ~~~ “~~~ ~~~~~~~ ~~~ ~~~ ~~~~~~~~~” ; ~~~~~ ~~’~~~~ ~~~~~~ ~~~~ ~~’~~~~~~~~~ ~~~~ ~~~~~~~, ~~~ ~~~~ ~~~ ~~~~~~~~~~~ ~~~~~~ tels, qui devrait ~~~~~~ ~~~~~~~.\nvoir l’entrée du mardi 22 mars 2022 et son image dans Le Jour ni l’Heure


Pajenn:Morvan - Kenteliou hag istoriou a skuer vad evit ar Vretoned, 1889.djvu/298 - Wikimammenn\nPajenn:Morvan - Kenteliou hag istoriou a skuer vad evit ar Vretoned, 1889.djvu/298\nreaz an dro dan ti ; sellet a reas piz a bep tu ; mes ne velas netra. Kementse he lakea nec’het.\n— Gouscoude emezhi, clevet em eus skei var an or, hag a dra zur e tle beza dre aze unan bennag hag en deus riou ha naoun, pe marteze encrez.\nSetu-hi, eleac’h mont d’an ti en dro, hag o vont varzu ar c’hoat, varzu Itron-Varia an Derven. Eun dra bennag a lavare dezhi e voa unan bennag hag a c’houlenne sicour diganthi. An avel a c’hoeze hag a voude : lavaret e vije e clefjet moueziou tud oc’h en em glem. Godig a zonje en eneou ar purgator, hag a valee en eur lavaret ar chapeled hag an De profundis.\nGodik n’oa ket aounik. Ne alle ket miret gouscoude da veza strafuillet eun tamig o clevet an avel o sourral hag o sonjal er pez a deue en he speret.\nGoude beza pedet eun nebeut dirak Guerc’hez an derven, Godig en em gave diencrezet, hag e sonje sevel ha distrei d’an ti, pa glevaz eur griaden skiltruz, eur iouaden glemnuz hag a ieas beteg he c’halon.\n— Daoust, emezhi, ha va fenn a ia e barboel, daoust petra zo en nos-ma ? ha neuze eur baourez kez eveldonme, pe seurt vad a oufen-me da ober da zen ? Gouscoude mar deuz unan bennag e poan, eo red din he zicour. Ne ket evit netra en deus Doue va digaset beteg ama.\nHa Godig, he chapelet en eun dorn, hag he inkin benniget en eun dorn all, en em lakeas da dreuzi ar c’hoad.\nCastel an Hardouinay ne veze tud enhan nemet eur vech en amzer. Abaoue ma voa tremenet Jannet a Frans dre eno, tud ar c’harter n’o devoa guelet nemeur digor doriou ar C’hastel ; en hevelep doare\nAdtapet diwar « https://br.wikisource.org/w/index.php?title=Pajenn:Morvan_-_Kenteliou_hag_istoriou_a_skuer_vad_evit_ar_Vretoned,_1889.djvu/298&oldid=162443 »\nKemmoù diwezhañ degaset d'ar bajenn-mañ d'an 17 Mae 2020, da 10:19.


Loden gentan — IX. - Wikimammenn\nLoden gentan — IX.\nMoulerez Sant-Gwillerm, 1910 (p. 19-20)\n◄ Breiziz ive a ro d’Arvoriz o fe gristen Bretoned Kymri a vir o fe epad ar brezel bras Kymriz a vir o yez. — Ar varzed hag o marvailho. — Ar roue Arzur ha Marzin ►\nSant Gweltas a zo brudet, n’ê ket hepken en Breiz-Veur, mes ive en Iverzon hag en Breiz-Vihan. Santez Berc’hed a reas d’ean dont da Iverzon er blâ 525 evit peurober labour sant Patrik. Mes adalek ar blâ 530 e tistro da Gymri hag eno e skriv al levr an neus talveet d’ean kement a veulodi : Dismantr ar Vretoned, setu hano al levr-ze. N’eus ket eul levr ken koz hag hen evit disklerian d’imp istor hon zado a Vreiz-Veur. Panevetan, e vijent dizanav evidomp.\nAr blâ 538, e fellas d’ean ive mont da Vro-Arvor. Ober a reas e zisken en enez Houad, da gentan, ha goude e gourenezen Rhuys, elec’h ma savas eur c’haer a vanati : en Bro-Wened ne oa c’hoaz hini ebet. Diweatoc’h ec’h eas donoc’h en douar Arvor hag e treuzas, koulz laret, Bro-Wened ha Bro-Gerneo a-bez, ’n eur brezeg war e hent an Aviel.\nEur mignon d’ean, eun abad santel hag a oa ive prins ha brezelour, en eur gir sant Kadok pe Cado, a zeuas eus Kymri evit hen gwelet. Hen eo a renas, goude sant Divi, manati Menevia. Beaji a rê kalz, ha dre ze, emichans, ne c’hwitas ket da vont d’ober eun dro betek Bro-Arvor evit gwelet e vreudeur divroet hag ispisial e vignon sant Gweltas. War ôd ar c’hreiste, elec’h eman breman Etel, e tivoras. Mes distrei a reas prest goude da vro e gavel ha mervel a reas eno evel eur merzer, treuzet d’ean e galon gant goav eur Zôz.\nMiret o deus eta Kymriz ha Kornwaliz o fe, daoust d’ar brezel a boueze warne.\nAdtapet diwar « https://br.wikisource.org/w/index.php?title=Loden_gentan_—_IX.&oldid=108175 »\nKemm diwezhañ d'an 21 Gwe 2017 da 17:13\nKemmoù diwezhañ degaset d'ar bajenn-mañ d'an 21 Gwe 2017, da 17:13.


Steuñv mezegiezh-hag ospitalioù Breizh | Becedia\nD’ar 27 a viz Genver 1973 e krog studierien medisinerezh Roazhon gant un harz-labour hir evit ma vefe diskuilhet efedoù tort ur politikerezh a nac’h an disheñvelded rannvroel war o stummadur. E 1972 e veze 5,2 gwele evit ar chomadennoù berr evit 1 000 den, pa vez en tu all da 7 gwele er rannvroioù ar gwellañ aveet.\nGant an harz-labour eo distignet an traoù. E penn-kentañ miz Ebrel e c’houlenn ar CELIB ma vefe eus ur steuñv reuziad. Respont Michel Poniatowski, ministr ar Yec’hed da neuze, a zo reiñ e aotre da lakaat sevel ur steuñv mezegiezh hag ospitalioù a ranko bezañ kinniget d’ar gouarnamant en e stumm diwezhañ e miz Mae 1975. Evit adpakañ an dale e Breizh e vo goulennet ur miliard ha hanter a lurioù.\nMet erru e oa poent ar mestroniañ an dispignoù evit ar yec’hed. Ken abred a 1974 ec’h embann Simone Veil dirak ar c’huzul rannvro ne c’hello ket derc’hel ouzh an holl bromesaoù bet dalc’het gant ar ministr kent. Ha gwashoc’h c’hoazh, pa ziviz ar gouarnamant izelaat ar feur gwele dre annezad, ur feur a dalvez da zave evit reiñ an aotre da sevel dafar, ez eo kaset ar raktres d’ar blotoù. Hervez diazezoù kartenn yec’hedouriezh miz Gouere 1977, e vefe e Breizh re a blasoù dibres en ospitalioù. Hiviziken e vo liammet ar raktresoù gant un ad-dispakañ etre servijoù pe etre savadurioù.\nPetra bennak ma voe kont evel-se, uhel eo bet ar feur postañ arc’hant (200 milion a lurioù ar bloaz etre 1974 ha 1976) hag efedus eo bet ar steuñv war ar c’halite koulz war ar c’hementad. 1000 gwele nevez bet digoret en ur ober 5 bloaz. Ospitalioù nevez zo bet savet (e Roazhon hag e Sant brieg da skouer) ha leurennoù teknikel (en Oriant). O mat o deus gret darn vras an ospitalioù eus ar reneveziñ, eus an denelekaat, ha dre-se e voe gwellaet a-galz degemer ar glañvourien.


MISION BREIZH HA DIVROAÑ E ...\nErruout a rae ar re yaouank er gêrbenn, divroet dre viliadoù, un tammig kollet ha digollet, heñvel ouzh harluidi :ne oa ket ar memes gizioù, ne oa ket ar memes yezh end-eeun. Gant an tren e teuent, bet degaset ma oant, digenvez, betek kae Ti-gar Montparnasse ha laosket o kantreal...\n1819 km pelloc’h, erruet eo ar Redadeg e Plougerne, e-touez ur mor a dud. War an ton bras e oa bet graet an traoù e Plougerne, ha niverus an dud, muioc’h eget e Lokoal, daou vloaz ‘zo. “Yen eo met n’eus ket bet glav.” eme Katelin al Lann, laouen ha disammet. Un nebeud...\nBaleet e vo evit ar skol...\nEvel bep bloaz, d’ar Yaou-Bask, e vo eus an Tro Menez Are. D’an 10 a viz Mae e vo emgav-bras ar valeerien, e Lokmelar… Hag enoret e vo ar vro Chelgen. Abaoe 1989 e vez dalc’het an Tro Menez Are bep Yaou-Bask. Krouet e oa bet evit arc’hantaouiñ Skol Diwan...\nChinchon : Rouzig e G...\nE miz Mae e teuio e-maez troidigezh Rouzig e gallaoueg. Ur gelaouenn evit ar vugale etre 3 ha 6 vloaz eo Rouzig, embannet gant Keit Vimp Bev. Cheñchet hec’h anv dezhi, hag hi da vont da vezañ Chinchon ! Abaoe un nebeud bloavezhioù eo deuet kreñvoc’h emsav ar gallaoueg e...\nDistro ar C’hendalc’h\nEtre ar 16 hag an 21 a viz Gouere e vo eskemmet mennozhioù etre dileuridi ar broioù keltiek diwar-benn al liammoù etre yezhoù keltiek ha mediaoù sokial. E 1867 e oa bet ar c’hendalc’h keltiek e Sant-Brieg. Adalek 1921 e teue an emgavioù da vezañ reoliek. Bep 6 vloaz e vez tro...\nKaB 2018 : Tud yaouank barrek\nDaoust d’an niver bihan a arvesterien eo bet fromus ha brav al labour diskouezet gant ar remziadoù yaouank, kanerien, sonerien ha konterien anezhe. 5 skol Diwan, 2 skol brevez, ha 14 skol divyyezhek publik. Skol Diwan ebet eus Penn-ar-Bed ! Live uhel a oa, gant sonerezh korf,...\nD’ar meurzh 14/4 e mediaoueg an Ursulined, e Kemper, eo bet embannet disoc’h ar genstrivadeg danevelloù bet embannet war lec’hienn Ar Redadeg. “N’eo ket, dre ret, an istorioù gwellañ met ar re o deus bet a muiañ tout a “like” gant al lennerien” a zisplege...\n94,5 % evit an d...\nTost miz ‘zo e oa bet lañset ar votoù e pep kef lec’hel a zo er strollad Arkéa. Embannet eo bet an disoc’hoù. Hag-int sklaer… Daoust hag-eñ e vo ar strollad Arkéa dizalc’h a-benn 2020 ? Setu en un doare simpl-tre ar goulenn a oa savet ouzh...\nREDADEG 2018 : Ne chom nemet...\nTostaat a ra mare ar Redadeg. A-bouez e oa reiñ ar gaoz da dTifenn Siret, implijet gant Ar Redadeg abaoe bloaz evit ober ar poent war an darvoud Ya ! : Penaos e tremen an aozañ ? Tifenn Siret : Mat eo, dre vras. E memes koulz hag ar bloavezhioù all en em gavomp. 1110 km a zo bet...